DUN Sungai Rambai: Turap jalan perhubungan desa untuk keselesaan penduduk

SUNGAI RAMBAI 2 Jun – Pelbagai naik taraf dan pembaikan infrastruktur dilaksanakan di Dewan Undangan Negeri (DUN) Sungai Rambai dalam usaha memberikan perkhidmatan terbaik dan keselesaan kepada penduduk setempat.

Ahli Dewan Undangan Negeri (ADUN) Sungai Rambai Siti Faizah Abd Azis menerusi laman Facebook rasminya memuat naik gambar projek naik taraf jalan yang sedang giat dijalankan di Kampung Tasik Sungai Rambai pada 30 Mei hingga 1 Jun.

Antara gambar dikongsi adalah jalan perhubungan desa siap diturap dari Jalan Tasik ke Telok Gong yang memberikan keselesaan kepada pengguna laluan itu.


Agong tinjau situasi banjir Pahang menerusi helikopter

KUANTAN, 7 Jan – Keprihatinan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah terhadap mangsa banjir di Pahang terus terserlah apabila Seri Paduka Baginda hari ini, meninjau keadaan banjir di negeri ini menggunakan helikopter Tentera Udara Diraja Malaysia (TUDM).

Istana Negara dalam kenyataannya memaklumkan Seri Paduka Baginda yang menaiki pesawat EC725 berlepas dari Pangkalan Udara TUDM Kuantan, pada jam 9 pagi dengan diiringi Menteri Besar Datuk Seri Wan Rosdy Wan Ismail.

“Al-Sultan Abdullah dijadualkan mendarat di Kuala Lipis untuk menyantuni mangsa banjir yang ditempatkan di pusat pemindahan sementara (PPS) Sekolah Kebangsaan Clifford dan Sekolah Jenis Kebangsaan (C) Chung Hwa.

“Selepas di Lipis, Yang di-Pertuan Agong akan ke Mentakab dan Temerloh juga bagi menyantuni mangsa banjir di di PPS Sekolah Menengah Kebangsaan Mentakab serta PPS Dewan Majlis Perbandaran Temerloh,” menurut kenyataan itu di sini, hari ini.

Al-Sultan Abdullah berangkat pulang dari Istana Negara pada Selasa lalu, bagi meninjau keadaan banjir Pahang dengan memandu sendiri kenderaan pacuan empat roda meredah banjir di Lebuhraya Pantai Timur Fasa 1 (LPT1).

Daerah Maran yang teruk terjejas akibat banjir, menjadi lokasi pertama Al-Sultan Abdullah mencemar duli melawat mangsa banjir dengan diiringi Raja Permaisuri Agong Tunku Hajah Azizah Aminah Maimunah Iskandariah sebelum berangkat ke Kuantan.- BERNAMA


Melaka dijangka sesak hujung minggu ini

AYER KEROH 10 Dis. – Sektor pelancongan Melaka dijangka kembali meriah dengan tumpuan pelancong pada hujung minggu ini selepas kerajaan mengumumkan kebenaran rentas negeri dan daerah sejak Isnin lalu.

Pengerusi Jawatankuasa Pelancongan, Kebudayaan dan Warisan Negeri Datuk Muhammad Jailani Khamis berkata, ia jelas menunjukkan Melaka menjadi pilihan pelancong apabila premis penginapan merekodkan tempahan memberangsangkan berbanding minggu sebelum ini.

“Kita sudah mula menerima tempahan, contohnya apabila produk baharu iaitu Amanjena Resort di Pengkalan Balak tempahan biliknya sudah penuh khususnya pada hujung minggu.

“Saya sarankan ambil peluang ini terutamanya orang dari Johor, Melaka dan Negeri Sembilan yang mana diangkat semula sekatan pergerakan perjalanan untuk melakukan tempahan awal kerana saya jangkakan tempoh dua minggu ini sehingga akhir 2020 akan ada kenaikkan mendadak,” katanya.

“Antaranya termasuk melanjutkan diskaun 50 peratus di 18 lokasi pelancongan kepada petugas barisan hadapan sehingga Jun 2021 berbanding akhir Disember ini,” katanya.


Malaysia terus kukuh untuk tarik pelaburan berkualiti – Tengku Zafrul

KUALA LUMPUR, 5 Jan – Ekonomi Malaysia berada di landasan yang kukuh untuk menarik pelaburan berkualiti, kata Menteri Perdagangan Antarabangsa dan Industri Tengku Datuk Seri Zafrul Abdul Aziz.

Dalam temu bual dengan CNBC pagi ini, beliau berkata walaupun cabaran masih ada disebabkan ketidaktentuan ekonomi global, langkah China untuk membuka semula sempadannya minggu depan memberi petanda baik untuk negara memandangkan China adalah rakan dagang terbesar Malaysia.

“Langkah itu akan membantu eksport dan ekonomi kami. Di dalam negara, usaha yang memfokuskan pada prinsip alam sekitar, sosial dan tadbir urus (ESG) dalam sektor-sektor utama, meningkatkan kemudahan menjalankan perniagaan serta menggerak naik rantaian nilai dalam sektor yang kami amat kukuh juga akan membantu mengurangkan kesan tekanan ekonomi global.

“Malaysia mengunjurkan pertumbuhan empat peratus pada 2023. Angka (pertumbuhan) kami kelihatan baik, inflasi pada empat peratus dan kadar pengangguran pada 3.6 peratus,” katanya.

Bagi sembilan bulan pertama 2022, ekonomi negara berkembang sebanyak 9.3 peratus, katanya sambil menambah negara mencatat pertumbuhan KDNK sebanyak 14.2 peratus pada suku ketiga 2022 di tengah-tengah permintaan domestik dan luar yang kukuh serta pasaran buruh yang bertambah baik. .

Dalam temu bual itu, Tengku Zafrul turut menyatakan beberapa kebimbangan yang mungkin boleh menjejaskan prospek pertumbuhan ekonomi global, antaranya dasar monetari dan fiskal yang lebih ketat, ketegangan global seperti perang Ukraine-Rusia yang mengganggu rantaian bekalan serta kapasiti pengeksport dalam memenuhi tuntutan pasaran ESG.

Menteri itu seterusnya berkata Kerajaan Perpaduan yang diketuai Perdana Menteri Datuk Seri Anwar Ibrahim amat komited terhadap penyertaan negara dalam Perjanjian Komprehensif dan Progresif bagi Perkongsian Trans-Pasifik (CPTPP), yang berkuat kuasa pada 29 Nov 2022 di Malaysia.

Menjawab soalan sama ada akan terdapat penilaian semula baharu bagi perjanjian perdagangan 11 anggota itu, Tengku Zafrul berkata bahawa Perdana Menteri sendiri telah menandatangani semua perjanjian pentadbiran yang diperlukan untuk memastikan eksport dan import dapat diteruskan di bawah perjanjian yang telah diratifikasi.

“Jelas sekali terdapat beberapa isu yang dibangkitkan oleh pelbagai kumpulan dan kami telah menanganinya dengan mengambil beberapa tindakan untuk mengurangkan beberapa kebimbangan, jadi kami sangat komited untuk menyertainya,” katanya.

Ketika ditanya sama ada apa yang dialami oleh ringgit telah berakhir yang mana mata wang tempatan telah menyusut nilai sebanyak enam peratus pada 2022, Tengku Zafrul berkata beliau optimis ringgit akan kembali dan terus mengukuh pada 2023, didorong oleh unjuran pertumbuhan Malaysia bagi tahun itu.

“Saya berpendapat perkara utama di sini ialah apa yang akan berlaku kepada dolar AS. Dari sudut pandangan saya, saya rasa dolar (AS) telah mencapai tahap yang selesa,” tambahnya.


Mayat bayi lelaki baharu lahir ditemukan di Penampang

PENAMPANG 5 Ogos – Mayat bayi lelaki yang baharu dilahirkan ditemukan berhampiran sebuah premis di kawasan Bundusan di sini, tengah hari semalam.

Ketua Polis Daerah Penampang Deputi Superintendan Mohd Haris Ibrahim berkata, polis menerima maklumat penemuan itu daripada orang awam pada 1.10 tengah hari dan siasatan menemukan mayat bayi itu dalam sebuah beg plastik yang diletakkan di tangga berhampiran sebuah premis di kawasan tersebut.

“Pasukan perubatan yang tiba di tempat kejadian mengesahkan bayi tersebut baharu dilahirkan dan telah meninggal dalam tempoh lebih kurang enam jam sebelum dijumpai.

Orang ramai yang mempunyai sebarang maklumat mengenai kejadian ini diminta untuk segera menghubungi Ibu Pejabat Polis Daerah (IPD) Penampang di talian 088-723961 atau Pegawai Penyiasat Bahagian Siasatan Jenayah IPD Penampang, Inspektor Azerina Ali Omar di talian 014-653 5238.


Melaka akur ‘travel bubble’ digantung sementara

BATU BERENDAM 8 Mei. – Kerajaan negeri tiada halangan jika gelembung perjalanan domestik digantung sementara walaupun ia memberi kesan terhadap sektor pelancongan di negeri ini.

Pengerusi Jawatankuasa Pelancongan, Warisan dan Kebudayaan negeri Datuk Muhammad Jailani Khamis berkata, tindakan itu bagi memastikan keselamatan rakyat terjamin berikutan penularan wabak COVID-19 yang semakin meningkat dalam negara.

“Saya faham tujuannya untuk mengelakkan kesesakan (penularan pandemik) di Aidilfitri kerana setiap kali perayaan seluruh warga Malaysia akan keluar berjalan,” katanya.

Beliau berkata demikian pada sidang media selepas Majlis Iftar Kelab Pengamal Media Melaka (PENDIKA) bersama anak-anak yatim Darul Aitam di Buffet Perdana Bintang Katering Lapangan Terbang Antarabangsa Melaka (LTAM) malam tadi.

Sebelum ini Menteri Kanan (Keselamatan) Datuk Seri Ismail Sabri Yaakob mengumumkan gelembung perjalanan domestik membabitkan aktiviti pelancongan yang memerlukan rentas negeri digantung sementara berkuat kuasa serta-merta.

“Kita sudah umumkan mengenai aktiviti merentas negeri tidak dibenarkan termasuk aktiviti pelancongan daripada negeri Perintah Kawalan Pergerakan Pemulihan (PKPP) ke negeri PKPP melalui gelembung perjalanan domestik katanya dalam sidang media khas, baru-baru ini.


Agong zahir ucapan takziah kepada keluarga bekas PAT.

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga bekas Panglima Angkatan Tentera (PAT) kelapan, Jeneral  Tan Sri Mohd Ghazali Che Mad yang meninggal dunia semalam.

Menurut kenyataan di Facebook Istana Negara, Seri Paduka Baginda turut menzahirkan rasa sedih dengan pemergian Allahyarham dan menzahirkan harapan agar seluruh keluarganya sabar serta tabah menghadapi suasana sedih itu.

Seri Paduka Baginda selaku pemerintah tertinggi Angkatan Tentera Malaysia (ATM) amat menghargai khidmat bakti, jasa serta pengorbanan Allahyarham kepada ATM serta negara.

Menurut kenyataan itu, Allahyarham dilahirkan pada 17 Disember 1930 di Lenggong, Perak dan memulakan latihan Pra-Pegawai Kadet di Federation Military School (FMC), Port Dickson, Negeri Sembilan pada 1953.

Allahyarham kemudiannya terpilih menjalani Kursus Pegawai Kadet di Eaton Hall Cadet School, England selama enam bulan dan meneruskan latihan di Royal Military Academy Sandhurst (RMA Sandhurst) selama 18 bulan bermula 1954.

Memulakan perkhidmatan di Batalion Ke-2 Rejimen Askar Melayu Diraja (2 RAMD) sebagai Ketua Platun, Allahyarham pernah dikurniakan pingat Panglima Gagah Berani (PGB) pada 1958.


Op Kontraban: 23 ditahan, lebih RM27 juta barangan dirampas minggu pertama tahun ini

KUALA LUMPUR, 9 Jan – Polis Diraja Malaysia (PDRM) berjaya merampas pelbagai barangan bernilai lebih RM27 juta dalam sembilan serbuan Op Kontraban seluruh negara pada minggu pertama tahun ini dalam usaha mengekang aktiviti penyeludupan dan ketirisan barangan bersubsidi.

Setiausaha PDRM Datuk Noorsiah Mohd Saaduddin berkata 17 warga tempatan dan enam warganegara asing turut ditahan dalam operasi oleh Biro Kawalan Jenayah Hidupan Liar, Cawangan Perisikan dan Siasatan Khas, serta Jabatan Keselamatan Dalam Negeri dan Ketenteraman Awam itu.

“Keseluruhan rampasan bernilai RM27,400,605.20 melibatkan rampasan bernilai RM24, 229, 455.70 di bawah Akta Kastam 1967, Akta Kawalan Bekalan 1961 (RM971,149.50) dan Akta Racun 1952 (RM2,200,000),” katanya dalam kenyataan di sini hari ini.

Katanya jumlah itu melibatkan rampasan bernilai RM68,047,396.60 di bawah Akta Kastam 1967, Akta Suruhanjaya Pencegahan Rasuah Malaysia 1967 (RM25,000), Akta Pemuliharaan Hidupan Liar 2010 (RM2,855,370), Akta Bahan Letupan 1957 (RM7,576,222) dan Akta Kawalan Bekalan 1961 (RM40,360,702.80).


Gangguan bekalan elektrik di beberapa kawasan – TNB

KUALA LUMPUR, 27 Julai – Tenaga Nasional Berhad (TNB) mengesahkan terdapat gangguan bekalan elektrik di beberapa kawasan di negara ini ketika ini.

TNB dalam hantaran di Facebook menerusi akaun TNB Careline memaklumkan pasukan teknikal TNB sedang mengenal pasti punca kejadian dan usaha sedang giat dijalankan untuk memulihkan bekalan.


Jepun: Pesawat Jetstar buat pendaratan cemas, lebih 60 penerbangan terpaksa dibatalkan

TOKYO, 8 Jan – Lebih 60 penerbangan dibatalkan di Lapangan Terbang Antarabangsa Chubu Centrair di wilayah Aichi, Jepun susulan insiden pesawat Jetstar melakukan pendaratan cemas berikutan ancaman bom, lapor media Jepun.

Pesawat itu dalam penerbangan dari Lapangan Terbang Antarabangsa Narita dekat Tokyo menuju ke Fukuoka yang terletak di Pulau Kyushu Jepun, ketika terpaksa melakukan pendaratan cemas pada Sabtu pagi.

Ketika kejadian seramai 136 penumpang dan enam anak kapal berada di dalam pesawat. Akhbar NHK yang memetik polis melaporkan bahawa seramai lima orang cedera semasa proses mengeluarkan penumpang.

Pemeriksaan sudah dijalankan terutamanya di tempat penyimpanan kargo, namun tidak menemukan sebarang bahan letupan. Berikutan pendaratan cemas itu landasan di lapangan terbang ditutup kira-kira empat jam setengah.


Muhyiddin mahu KPDNHEP bekerjasama dengan agensi lain tangani kenaikan harga

PUTRAJAYA 23 April. – Perdana Menteri Tan Sri Muhyiddin Yassin mahu Kementerian Perdagangan Dalam Negeri dan Hal Ehwal Pengguna (KPDNHEP) berganding bahu dengan agensi kerajaan yang lain dalam menangani isu kenaikan harga barangan keperluan.

Katanya kerajaan sedar ada sebilangan pemborong dan peniaga mengambil kesempatan menaikkan harga barangan keperluan pada musim-musim tertentu yang pastinya membebankan pengguna, terutama golongan berpendapatan rendah serta peniaga dan penjaja kecil-kecilan.

“Pihak kerajaan perlu memastikan supaya aktiviti tidak beretika yang menekan dan membebankan pengguna ini dapat dibanteras dengan lebih menyeluruh dan berkesan,” katanya dalam amanat beliau bersempena lawatan ke KPDNHEP dan Pusat Arahan Penguatkuasaan (ECC), di sini hari ini.

Menurut Muhyiddin, tindakan KPDNHEP melaksanakan Skim Harga Maksimum Musim Perayaan (SHMMP) bermula 21 April lepas adalah satu langkah bagi menyekat kenaikan harga barangan keperluan ketika Ramadan dan sambutan Hari Raya Aidilfitri bulan depan.

SHMMP dilaksanakan selama 30 hari bermula Rabu lepas hingga 20 Mei ini, melibatkan 12 jenis barangan daripada empat kategori iaitu, ayam, telur ayam, daging dan hasil laut.

Muhyiddin berkata walaupun terdapat beberapa perubahan dari segi skop tugas, fungsi utama KPDNHEP selaku penjaga kepada sektor perdagangan dalam negeri serta kepenggunaan masih kekal dan menjadi semakin penting terutama ketika negara berhadapan dengan situasi perubahan ekonomi global semasa.

Mengakui ia bukan suatu tugas mudah, Muhyiddin yang pernah menerajui KPDNHEP dari 1999 hingga 2004, yakin KPDNHEP sebagai petugas barisan hadapan pemulihan ekonomi serta kesejahteraan pengguna akan terus teguh mendepani cabaran, sekali gus meneruskan perjuangan memenuhi keperluan rakyat.

Muhyiddin juga mahu warga KPDNHEP terus memainkan peranan lebih efektif dalam mengawal selia sektor perdagangan dalam negeri, terutamanya berkaitan perdagangan pengedaran bagi memastikan gerak kerja ekonomi negara lancar.

Beliau berkata warga KPDNHEP telah mempamerkan komitmen tinggi sebagai penjawat awam termasuk memastikan kelangsungan aktiviti perdagangan pengedaran terutamanya pada awal pelaksanaan Perintah Kawalan Pergerakan (PKP) yang bermula Mac 2020.

Mengimbas situasi pembelian panik ketika PKP lalu, Perdana Menteri bangga dengan kejayaan KPDNHEP menangani situasi itu selain memastikan bekalan barangan keperluan asas, pelitup muka serta cecair pembasmi kuman mencukupi sepanjang tempoh tersebut.

Kejayaan lain yang membanggakan ialah penyediaan dokumen prosedur operasi standard (SOP) bagi sektor perdagangan pengedaran ketika PKP, PKP Bersyarat dan PKP Pemulihan dengan kerjasama Kementerian Kesihatan dan Majlis Keselamatan Negara.

“Penghasilan SOP ini membolehkan aktiviti perniagaan diteruskan oleh lebih 170 kategori perniagaan runcit dan borong dalam keadaan terkawal serta selamat,” kata Perdana Menteri.

Beliau berkata KPDNHEP juga telah merancakkan penggunaan e-dagang terutamanya dalam sektor perdagangan pengedaran selain menjalankan Kempen Beli Barangan Buatan Malaysia dan Program Jualan Malaysia.


Kurung dan pukul kekasih, tukang kasut didenda RM6,000

KUALA LUMPUR 1 Julai – Seorang tukang kasut didenda RM6,000 atau penjara lapan bulan oleh Mahkamah Majistret Selayang, hari ini, selepas mengaku bersalah mengurung kekasihnya selama enam hari dan mencederakan wanita itu dengan memukul dan merantai kedua-dua belah kakinya di dalam sebuah bilik, bulan lalu.

Yee Lee Shong, 48, dituduh mengurung dan mencederakan wanita berusia 40 tahun itu di sebuah rumah di Taman Daya Kepong, dekat sini antara 7 Jun dan 12 Jun lalu.

Bagi kesalahan mengurung, Majistret Nik Fadli Nik Azlan mengenakan denda RM5,000 atau penjara enam bulan terhadap Yee manakala denda RM1,000 atau penjara dua bulan bagi kesalahan mencederakan.

Ketika rayuan, peguam Yayasan Bantuan Guaman Kebangsaan (YBGK) M. Mariappan yang mewakili Yee, memohon denda minimum atas alasan pendapatan anak guamnya tidak menentu sejak pelaksanaan Perintah Kawalan Pergerakan sebelum ini.

“Tertuduh hanya bekerja sebagai tukang kasut terpakai dan dia bergaduh dengan mangsa iaitu teman wanitanya kerana mangsa tidak pulang ke rumah,” katanya.

Timbalan Pendakwa Raya Khairunnisak Hassni memohon hukuman setimpal berbentuk pengajaran kerana mangsa telah dikurung selama enam hari selain mengalami kecederaan dan digari menggunakan rantai basikal.

Mengikut fakta kes, pada 7 Jun lalu, semasa mangsa berada di rumah tertuduh, berlaku perselisihan faham antara mereka sebelum tertuduh bertindak memukul dan mengurung wanita itu di dalam bilik selain merantai kedua-dua belah kakinya.


PRN Melaka: Undi awal tentera berjalan lancar, 10,191 buang undi di tujuh PPA

SUNGAI UDANG 16 Nov – Seramai 10,191 pegawai dan anggota serta pasangan membuang undi awal di tujuh pusat pengundian awal (PPA) bagi Pilihan Raya Negeri (PRN) Melaka, hari ini.

Empat PPA dibuka di Kem Terendak iaitu di Sekolah Kebangsaan (SK) Terendak 1 dan SK Terendak 2, Sekolah Menengah Kebangsaan (SMK) Terendak dan Dewan Borhan.

Selain Kem Terendak, tiga lagi PPA bagi tentera dan pasangan adalah di Bilik Gerakan 96 DPP Kem Sungai Udang, Dewan Sri Beruang Kem Askar Wataniah, Bukit Beruang dan Bilik Pusat Latih Pasukan Latihan Pegawai Simpanan (PALAPES)  Universiti Teknikal Malaysia Melaka (UTeM).

Sepanjang proses pengundian awal itu, sebanyak empat slot tempoh masa ditetapkan bagi membolehkan proses itu mengikut prosedur operasi standard (SOP) dan mengelakkan kesesakan atau pengumpulan anggota di satu-satu pusat mengundi.

Panglima 3 Divisyen, Mejar Jeneral Datuk Tengku Muhammad Fauzi Tengku Ibrahim berkata, proses pengundian berjalan lancar dan berpuas hati dengan
pematuhan SOP memandangkan ia sudah menjadi budaya tentera dalam menjaga disiplin.

“Proses yang dilaksanakan hari ini merupakan testimoni pematuhan kepada SOP (prosedur operasi standard) yang ketat tidak seperti tahun sebelum ini yang masih dibayangi PRN Sabah.

“Pematuhan SOP dan penguatkuasaan dilaksanakan dengan sebaiknya di setiap pusat mengundi dan setiap agensi yang terlibat termasuk SPR dan KKM melakukan peranan masing-masing,” katanya ketika ditemui di pusat mengundi awal SK Terendak 2 di sini, hari ini.

“Dalam keadaan norma baharu, saya rasa lebih selamat kerana kita tidak berebut-rebut malah tentera sememangnya diterapkan dengan disiplin, jadi mereka beratur pun memang dah tau untuk melakukan penjarakan sosial,” katanya.

Dalam pada itu, calon Barisan Nasional (BN), Datuk Seri Mohamad Ali Mohamad dan calon Pakatan Harapan (PH), Hasmorni Tamby bagi kerusi Dewan Undangan Negeri (DUN) Sungai Udang turut berada di sekolah berkenaan bagi meninjau proses undi awal terbabit.


Vaksin kepada warga media akan diperluas ke semua negeri- Saifuddin

“Saya berterima kasih kepada YB Khairy Jamaluddin (Menteri Penyelaras Program Imunisasi COVID-19 Kebangsaan) dan Datuk Seri Dr Adham Baba (Menteri Kesihatan) yang memberikan fokus kepada  warga media.

“Pada masa sama,  warga media yang sudah dapat (janji temu) vaksin dalam MySejahtera, kalau dapat terus pergi. Jangan tunggu (vaksinasi) kumpulan media,”  katanya selepas meninjau 98 warga media yang menjadi kumpulan pertama petugas media menerima dos pertama vaksin COVID-19 di Dewan Seri Seroja, di sini hari ini.

Ditanya mengenai  kenyataan Kesatuan Wartawan Kebangsaan Semenanjung Malaysia (NUJ) yang menggesa warga media yang belum menerima vaksin supaya tidak ke lapangan untuk membuat liputan, Saifuddin berkata beliau sudah menerima surat daripada NUJ dan akan menelitinya.

“Saya akan bawa perkara ini untuk dibincangkan dengan Yang Berhormat Khairy Jamaluddin dan Datuk Seri Dr Adham Baba. Saya faham keperluan itu,” katanya.

Saifuddin berkata Kementerian Komunikasi dan Multimedia (KKMM) sememangnya meminta  warga media didahulukan kerana mereka merupakan petugas yang turun padang sama seperti petugas barisan hadapan lain.

Sementara itu, mengenai laporan polis berhubung program All Together Now Malaysia yang ditayangkan stesen penyiaran Astro baru-baru ini,  beliau berkata KKMM telah meminta Suruhanjaya Komunikasi dan Multimedia (MCMC) menyiasat perkara tersebut.

Saifuddin  berkata beliau difahamkan rakaman dibuat sebelum Perintah Kawalan Pergerakan (PKP) 3.0 fasa satu dan kebenaran untuk membuat rakaman ada dikeluarkan oleh Finas.

“Cuma MCMC akan siasat sekiranya ada pelanggaran prosedur operasi standard (SOP) dalam proses membuat rakaman. Astro telah tangguh tayangan program itu dan saya anggap itu langkah yang baik,” katanya.


Ahmad Redza dilantik Ketua Pengarah Kerja Raya baharu

PUTRAJAYA, 5 Jan – Timbalan Ketua Pengarah Kerja Raya (Sektor Infra) Datuk Ir Ahmad Redza Ghulam Rasool dilantik sebagai Ketua Pengarah Kerja Raya berkuat kuasa hari ini.

Mengumumkan perkara itu hari ini, Ketua Setiausaha Negara Tan Sri Mohd Zuki Ali dalam kenyataan berkata Ahmad Redza, 59, dilantik menggantikan Datuk Seri Ir Mohamad Zulkefly Sulaiman.

“Pelantikan Ahmad Redza adalah berdasarkan kelayakan, ciri-ciri kepimpinan dan pengalaman luas dalam bidang kejuruteraan, pengurusan projek pembangunan dan pengurusan aset,” katanya.

Ahmad Redza pernah memegang jawatan pengarah negeri di beberapa negeri selain pengarah kanan di Pusat Kecemerlangan Kejuruteraan dan Teknologi Jabatan Kerja Raya (JKR).

Beliau telah berkhidmat dalam perkhidmatan awam selama 39 tahun sebagai Jurutera Awam bermula pada 21 Dis 1984 dan mempunyai Ijazah Sarjana Muda Sains Kejuruteraan Awam daripada Universiti Missouri, Amerika Syarikat.

“Saya percaya dengan pengalaman, pengetahuan dan kredibiliti yang dimiliki Ahmad Redza dapat memacu agenda pembangunan dan infrastruktur negara sekali gus mengangkat JKR sebagai agensi teknikal utama negara bertaraf dunia,” katanya.

Mohd Zuki bagi pihak kerajaan turut merakamkan setingi-tinggi penghargaan dan terima kasih kepada Mohamad Zulkefly atas jasa dan khidmat bakti beliau kepada negara sepanjang perkhidmatan.


Ekspo Bundle Terbesar di Asia Tenggara kini di Melaka !

BANDARAYA MELAKA 21 Jan – Pameran dan jualan ‘Bundle Expo’ terbesar di Asia Tenggara berlangsung selama empat hari di Pusat Beli-Belah Elements Mall, di sini, mula dibuka kepada orang ramai semalam.

Jualan koleksi pakaian terpakai pelbagai jenama disertai lebih 130 gerai dari seluruh negeri menjadikan Melaka sebagai persinggahan kedua selepas jelajah ekspo itu dimulakan sebulan lalu.

Pengurus acara itu, Noor Effendy Azlan berkata, meskipun dikenakan bayaran masuk sebanyak RM5 pengunjung khusus peminat dan pengumpul barangan vintaj dijanjikan pelbagai jenis pilihan pakaian, kasut, topi, beg serta pelbagai lagi koleksi termasuk barangan antik yang membawa nilai sentimental buat peminatnya.

“Jelajah kali ini memilih Melaka sebagai destinasi kedua selepas Kuala Lumpur dan selepas ini kami akan ke destinasi lain bermula dari selatan tanah air.

“Program dianjurkan ini mampu menjadi satu lagi daya tarikan baru di melaka terutama dalam kalangan orang muda kerana ramai yang mula menunjukkan minat dalam industri ini,” katanya kepada Melaka Hari Ini (MHI).

Sementara itu, adiknya, Mayang Sari Azlan berkata, penganjuran ekspo itu direncanakan mereka berdua sejak tiga tahun lalu dan bertujuan untuk mengenengahkan konsep perniagaan bundle yang baru selain menarik minat lebih ramai peniaga baru.

“Majoriti peniaga mengambil bahagian kali ini adalah dalam kalangan anak muda yang baharu berkecimpung dalam dunia perniagaan atas talian. Menerusi ekspo ini mereka didedahkan dengan dunia perniagaan sebenar.

“Kami mahukan industri ini diangkat setaraf dengan dunia fesyen lain pada masa akan datang dan bukannya kekal di tapak pasar malam saja,” katanya.

Tinjauan MHI di tingkat 10 bangunan pusat beli-Belah itu mendapati ekspo berkenaan menerima sambutan menggalakkan daripada orang ramai pelbagai peringkat umur yang ‘meninjau’ koleksi kegemaran masing-masing.

Sementara itu, seorang pengunjung, Adam Mahamat,30 berkata, produk yang ditawarkan amat memuaskan dan memenuhi cita rasa pencinta bundle di negara ini.

“Alhamdulillah program diadakan ini juga mematuhi prosedur operasi standard (SOP) yang ditetapkan malah suasananya selesa, keadaan gerai juga teratur membuatkan rata-rata pengunjung berpuas hati dengan acara yang diadakan kali ini,” katanya.

Bundle Expo berlangsung di Elements Mall hingga Ahad ini, dibuka kepada orang ramai dari jam 11 pagi hingga jam 11 malam.


Rina minta polis segera siasat aduan gangguan seksual di SJR.

PUTRAJAYA 15 Feb. – Menteri Pembangunan Wanita, Keluarga dan Masyarakat Datuk Seri Rina Mohd Harun menggesa Polis Diraja Malaysia (PDRM) membuat siasatan segera berhubung dakwaan gangguan seksual membabitkan anggota polis yang bertugas dalam sekatan jalan raya (SJR) baru-baru.

Rina yang memandang serius dakwaan gangguan seksual yang disiarkan media sejak kebelakangan ini, menyifatkan perbuatan itu tidak boleh dipandang enteng, apatah lagi jika melibatkan anggota penguat kuasa.

“Dalam mengendalikan isu ini, saya amat berharap agar semua pihak saling menghormati dan tidak mempersoalkan kredibiliti keseluruhan institusi PDRM yang telah banyak berkorban dalam memastikan keselamatan negara. Usahlah kita menghukum ibarat kerana nila setitik, rosak susu sebelanga,” katanya dalam kenyataan hari ini.

Media sebelum ini melaporkan Bukit Aman telah menggantung tugas serta-merta dua anggota polis yang didakwa terbabit dalam kejadian gangguan seksual terhadap pemandu kereta wanita di dua sekatan jalan raya baru-baru ini, setelah dua wanita berkenaan memuat naik kejadian yang didakwa berlaku ke atas mereka itu ke laman sosial.

Seorang wanita berusia 23 tahun mendakwa dirinya mengalami gangguan seksual ketika melalui sekatan di Jalan Duta, menghala keluar dari Kuala Lumpur pada 7.30 malam, Jumaat lalu, manakala seorang lagi wanita mendakwa seorang anggota polis ingin berkenalan dengannya selepas anggota itu meminta nombor telefon bimbitnya juga ketika melalui sekatan.

Rina berkata kementeriannya akan meneruskan komitmen bagi penggubalan sebuah perundangan khusus berkaitan gangguan seksual yang kini drafnya dalam semakan kerajaan untuk dibentangkan di Parlimen.

“Perundangan khusus ini amat penting dan bersifat saling melengkapi kepada undang-undang sedia ada agar isu gangguan seksual dapat ditangani dengan lebih berkesan dan mampu melindungi mangsa, tanpa mengira wanita mahupun lelaki,” katanya.

Beliau juga menyeru kepada semua rakyat Malaysia, khususnya golongan wanita agar tampil membuat laporan sekiranya berhadapan dengan sebarang bentuk gangguan seksual, sama ada secara lisan, perbuatan atau melalui pelbagai isyarat oleh pelaku.


Polis KL terima 400,000 laporan, catat pertuduhan tertinggi

KUALA LUMPUR, 10 Disember – Polis Kuala Lumpur menerima lebih 400,000 laporan mengenai pelbagai kesalahan jenayah dan narkotik serta komersial dalam tempoh Januari hingga November lepas.

Ketua Polis Kuala Lumpur Datuk Azmi Abu Kassim berkata kontinjennya juga mencatatkan kadar pertuduhan tertinggi apabila berjaya membawa aduan tersebut untuk tindakan di mahkamah.

“Sebanyak 97 peratus daripada aduan yang diterima Jabatan Siasatan Jenayah (JSJ) Narkotik telah dituduh di mahkamah diikuti JSJ Komersial (73 peratus) dan JSJ Jenayah (63 peratus).

“Polis Kuala Lumpur mencatatkan kadar pertuduhan tertinggi berbanding kontinjen lain dan ini perkara yang saya banggakan,” katanya ketika menyampaikan ucapan pada Majlis Apresiasi Sukan Polis Kuala Lumpur dan bersama rakan media 2022 di Ibu Pejabat Polis Kontinjen Kuala Lumpur, malam tadi.

Beliau turut menyatakan penghargaan kepada 9,200 pegawai dan anggota polis Kuala Lumpur atas komitmen mereka menguruskan kesemua laporan polis yang diterima sepanjang tahun ini.

Terdahulu Azmi menyampaikan anugerah kepada olahragawan dan olahragawati terbaik sukan polis Kuala Lumpur melibatkan 700 atlet polis bagi 25 acara Piala Ketua Polis Negara yang dipertandingkan.


Artis YouTube tiada album ibarat ‘rompak, lacuri’ industri hiburan – Awie

BANDAR MELAKA 26 April – Vokalis lagenda tanah air, Datuk Awie mempersoalkan kualiti artis ‘kelahiran’ YouTube yang diibaratkannya ‘pengacau’ yang akan merosakkan industri hiburan tanah air sekiranya tidak dikawal.

Awie atau nama sebenarnya, Ahmad Azhar Othman, 53, berkata, persatuan yang mengawal industri hiburan seharusnya lebih peka sebelum mengiktiraf kumpulan ‘artis perompak’ itu kerana tidak melalui proses yang betul untuk menjadi artis sebenar.

“Dulu saya penah cakap tentang kualiti nak jadi artis ini apa kualiti yang dia ada? Adakah dengan mengambil lagu orang lain, nyanyi, keluarkan di YouTube lepas itu orang consider (anggap) dia sebagai artis?

“Habis kita ini, yang susah tebas jalan, buat 10 lagu satu album keluar puluh-puluh ribu ringgit, tiba-tiba mereka buat satu single lagu orang tu (penyanyi asal), contohnya lagu saya, saya hidup lagi lepas tu orang angkat dia, kita rasa macam mana?

“Kau (artis YouTube) tak lalui proses yang betul. Jadi saya minta kepada persatuan-persatuan yang kawal industri ini supaya kawal kewujudan mereka ini,” katanya pada sidang media Showcase Datuk Awie Raikan Cinta Ramadan di Hotel LaCrista Melaka malam tadi.

Menurut pelakon yang juga vokalis Kumpulan Wings itu, artis YouTube juga sebenarnya telah merompak hasil seni artis sebenar yang bersusah payah membina karier melalui album lagu.

“Dulu kita perangi cetak rompak tapi sekarang, lepas mereka ini (artis YouTube) keluar, nampak follower bagus, TV pun panggil mereka ini yang telah mencetak rompak hasil daripada kami.

“Jadi saya minta pada persatuan-persatuan hiburan ini supaya kuatkan sedikit undang-undang macam mana cara mereka ini (artis YouTube) untuk duduk dalam industri sekurang-kurannya buatlah satu album 10 lagu.

“Bila dah ada lagu sendiri, barulah kita consider sebagai artis. Janganlah ‘panjat’ lagu orang itu, panjat lagu orang ini, lepas itu kau ubah sikit begitu begini.

“Saya tak nak benda yang macam melacuri industri kerana kita nak artis yang asli, yang betul-betul ada perjuangan, ada imej, ada karakternya sendiri,” katanya.


UMNO Melaka sedia hadapi PRU-15

TANJUNG BIDARA 8 Oktober – Kesiapsiagaan UMNO Melaka bagi mengharungi Pilihan Raya Umum ke-15 (PRU15) sudah berada pada tahap 90 peratus dan parti itu bersedia sepenuhnya jika PRU-15 diadakan pada bila-bila masa.

Pengerusi Badan Perhubungan UMNO Melaka, Datuk Seri Ab Rauf Yusoh berkata, pihaknya akan memastikan setiap gerak kerja jentera sayap parti, di semua peringkat akan membawa kemenangan.

“Jika mahu kata bersedia, kami sudah bersedia selepas Pilihan Raya Negeri (PRN) yang lalu lagi. Jentera akan diaktifkan untuk menguruskan PRU yang akan datang tidak lama lagi.

“Cuma tumpuan sekarang adalah nama calon yang akan diputuskan oleh pucuk pimpinan parti dalam masa terdekat,” katanya ketika ditemui pada Persidangan Perwakilan Wanita, Pemuda dan Puteri UMNO Bahagian Masjid Tanah di Villa D’ Acqua, di sini, hari ini.

“Kita tidak mampu lagi kalah untuk kali kedua..dan kita mesti berupaya untuk memastikan Putrajaya mesti berada dalam genggaman Barisan Nasional (BN) selepas PRU-15,” katanya.


Pengimbas suhu dikeluarkan daripada SOP wajib – Khairy

“Kita akan bawa usaha penambahbaikan SOP ini ke mesyuarat MKN (Majlis Keselamatan Negara), selepas dipinda pada sesi (mesyuarat) kuartet (menteri COVID-19) akan datang, ia (pengimbas suhu) tidak lagi diwajibkan,” katanya pada sidang media di Bangunan Parlimen di sini hari ini.

Sementara itu, Khairy turut mengumumkan tempoh kuarantin bagi pengembara yang telah menerima dos penggalak adalah selama lima hari berbanding tujuh hari sebelum ini, berkuat kuasa 24 Jan.

“Ujian pengesanan COVID-19 RT-PCR dibuat pada hari ketibaan di Pintu Masuk Antarabangsa. Pelepasan kuarantin pada hari kelima jika ujian pengesanan COVID19 RT-PCR pada hari keempat atau RTK Ag yang diselia oleh petugas kesihatan pada hari kelima adalah negatif,” katanya.

Khairy berkata bagi pengembara yang belum menerima dos penggalak tetapi telah lengkap divaksin, tempoh kuarantin adalah selama tujuh hari manakala bagi pengembara yang tiada atau belum lengkap vaksin, tempoh kuarantin adalah 10 hari.

Namun bagi pengembara dari negara berisiko tinggi yang menjalani kuarantin di rumah, beliau berkata mereka masih dipakaikan gelang pengawasan digital manakala tempoh kuarantin bagi kanak-kanak adalah sama mengikut tempoh ibu bapa atau penjaga yang ada bersama.

Mengulas perkembangan kes klinik mengeluarkan sijil vaksinasi palsu, Khairy berkata kesemua kes yang dikesan membabitkan premis vaksinasi berbayar atau swasta, bukan di bawah Program Imunisasi COVID-19 Kebangsaan (PICK).

“Mereka ini didapati membeli vaksin tetapi tidak suntik, sebaliknya mereka buang vaksin tersebut. Polis masih menjalankan siasatan dan KKM akan memberi kerjasama sepenuhnya.

Ditanya mengenai dos penggalak, Khairy berkata buat masa ini KKM masih mengekalkan penerima vaksin berusia 60 tahun ke atas dan penerima vaksin Sinavoc berusia 18 tahun ke atas perlu mendapatkan dos penggalak selewat-lewatnya Februari ini bagi mengekalkan status lengkap vaksinasi mereka.

Sementara bagi golongan selain di atas, KKM belum bercadang untuk menjadikan dos penggalak sebagai syarat wajib lengkap vaksinasi, katanya. – BERNAMA


Lapan individu ditahan terlibat sindiket pelaburan dalam talian

KUALA LUMPUR, 9 Disember – Polis menahan lapan individu termasuk dua wanita warga Thailand dipercayai terbabit sindiket penipuan pelaburan dalam talian menerusi serbuan di dua kondominium di Jalan Ampang, di sini semalam.

Ketua Polis Daerah Wangsa Maju Supt Ashari Abu Samah berkata serbuan pada 12.30 tengah hari itu dilakukan sepasukan polis daripada Bahagian Siasatan Jenayah Komersial Ibu Pejabat Polis Daerah Wangsa Maju.

Beliau berkata kesemua individu berkenaan yang berumur 19 hingga 37 tahun disyaki terlibat dalam aktiviti penipuan itu yang menyasarkan mangsa di luar negara.

“Polis turut merampas pelbagai peralatan termasuk enam komputer, dua komputer riba dan 26 telefon bimbit disyaki digunakan dalam menjalankan kegiatan terbabit untuk siasatan lanjut,” katanya dalam kenyataan hari ini.

Ashari berkata siasatan awal mendapati sindiket berkenaan dipercayai bergiat aktif sejak dua bulan lepas di premis berkenaan yang disewa dengan harga antara RM3,000 dan RM5,000 sebulan.

Beliau turut menasihatkan orang ramai supaya sentiasa berwaspada dan tidak mudah terpedaya dengan sebarang tawaran pelaburan yang tidak jelas dan menjanjikan keuntungan yang lumayan.


Warga emas ditemukan maut dalam kereta selepas banjir surut

KUANTAN, 3 Mac – Seorang warga emas maut akibat lemas di dalam keretanya yang ditemukan di ladang kepala sawit di jalan utama Felda Selancar 2, Rompin, selepas banjir surut.

Ketua Polis Daerah Rompin DSP Mohd Azahari Mukhtar berkata pihaknya dimaklumkan mengenai penemuan Abdullah Satar, 73, yang merupakan peneroka di Felda itu pada 6.40 petang semalam.

“Berdasarkan siasatan awal, keluarganya mendakwa mangsa hilang selepas keluar rumah sejak Rabu lepas dan gagal dihubungi menyebabkan mereka mencarinya, namun gagal.

“Anak mangsa mendakwa dihubungi rakannya yang memaklumkan kereta Proton Iswara mangsa dijumpai dalam ladang itu dengan mangsa di dalamnya,” katanya semasa dihubungi di sini hari ini.

Katanya bedah siasat di Hospital Muadzam Shah, Rompin malam tadi mengesahkan kematian Abdullah adalah disebabkan lemas dan kes diklasifikasikan sebagai mati mengejut.


Aktivis wanita menangis teresak-esak mengaku salah buat hantaran jelik

KUALA LUMPUR, 25 Mei – Seorang aktivis wanita menangis teresak-esak ketika mengaku bersalah di Mahkamah Sesyen di sini hari ini atas pertuduhan membuat dan memulakan penghantaran komunikasi jelik sifatnya berhubung isu agama Kristian dalam laman profil Facebook miliknya, tahun lepas.

Wan Asshima Kamaruddin, 38, aktivis pertubuhan bukan kerajaan (NGO) Pondok Hijrah Muslimah Malaysia (MUM) dilihat tidak dapat menahan sebak dan menangis teresak-esak selepas menukar pengakuannya kepada bersalah pada perbicaraan kesnya hari ini.

Wan Asshima selaku Orang Kena Saman (OKS) didakwa telah membuat dan memulakan penghantaran komunikasi jelik dengan niat untuk menyakitkan hati orang lain melalui perkhidmatan aplikasi Facebook dengan menggunakan laman profil miliknya ‘Puteri Mujahidah Wan Asshima Kamaruddin’ pada 9.23 pagi, 11 Mac 2021.

Hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial Bukit Aman, Wangsa Maju, di sini, pada 6.24 petang, 13 Mac 2021.

Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama, membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan, jika sabit kesalahan.

Terdahulu, Timbalan Pendakwa Raya Najihah Farhana Che Awang memohon mahkamah menjatuhkan hukuman setimpal berbentuk pengajaran terhadap OKS dan orang awam mengambil kira faktor terdapat 61 laporan polis dibuat di seluruh Malaysia berkenaan hantaran yang dibuat oleh OKS.

“Aduan yang paling banyak datang dari Sabah, Sarawak, Kuala Lumpur dan Selangor. Saya juga mohon mahkamah mempertimbangkan kes ini yang memasuki peringkat perbicaraan dengan seramai tiga orang saksi pendakwaan telah dipanggil untuk memberi keterangan sebelum OKS bertindak menukar pengakuannya kepada bersalah,” katanya.

Peguam Dorina Abdullah, yang mewakili Wan Asshima memohon hukuman berbentuk denda ringan atas alasan anak guamnya merupakan penanggung tunggal keluarga selain tidak berniat untuk menyakiti orang awam melalui hantarannya.

“Anak guam saya juga sedang berhadapan dengan kes penceraian dan disebabkan itu, beliau tidak mendapat bantuan nafkah sejak bulan lepas. Saya mohon simpati mahkamah dalam menjatuhkan hukuman bagi kes ini,” kata peguam itu.


PN akan kembali bangkit pada PRU-15 -Muhyiddin

KUALA LUMPUR 11 Sept – Perikatan Nasional (PN) akan membuat kemunculan semula  pada Pilihan Raya Umum ke-15 (PRU-15) tidak lama lagi.

Pengerusinya, Tan Sri Muhyiddin Yassin sehubungan itu mengingatkan ahli-ahlinya untuk membuat persiapan menguatkan panji-panji dalam menumpukan usaha memperkuatkan parti di peringkat akar umbi sebelum kembali mendapat mandat rakyat.

“Pada masa itu (PRU-15), Perikatan Nasional dan saya sebagai pengerusinya akan mengambil bahagian dalam pilihan raya. Insya-Allah, dengan izin Allah dan sokongan rakyat, we will make a comeback.

“Sehingga saat itu, sebagai ahli parti mestilah melakukan segala persiapan, tumpukan usaha untuk memperkuatkan parti di akar umbi. Jangan bersengketa sesama kita. Elakkan perasaan dengki dan iri hati.

“Kukuhkan perpaduan, tingkatkan kerjasama dan lipat gandakan usaha untuk menjadikan Bersatu sebagai parti pilihan rakyat,” katanya ketika berucap pada Majlis Sambutan Ulang Tahun kelima Bersatu secara maya pada malam tadi.

Pada masa sama, bekas perdana menteri itu yang juga Presiden Parti Bersatu Pribumi Malaysia (BERSATU) mahu kerjasama dengan parti-parti komponen PN di semua peringkat khususnya di bahagian dan cawangan diperkukuhkan.

“Dasar kita ialah kita tidak boleh bersendirian dalam menghadapi pilihan raya. Kita memerlukan sokongan parti-parti komponen PN dan parti-parti rakan kita yang lain untuk memenangi pilihan raya dan membentuk kerajaan.

“Kita juga mesti teruskan kerja-kerja amal kita, rakyat nak berasakan jasa kita kepada mereka, apa bantuan yang kita boleh sampaikan, ziarah mereka tanya khabar mereka, itulah yang terbaik untuk kita lakukan,” katanya.

Tambahnya, ahi BERSATU juga perlu membuktikan politik mereka adalah berbeza kerana menawarkan budaya politik khidmat, prihatin dan politik jasa kepada rakyat tanpa mengira kaum dan agama.

“Politik kita bukan politik iri hati dan hasad dengki, bukan politik perkauman yang melampau, bukan politik adu-domba, tamak haloba dan kemaruk kuasa,” katanya.


Banjir: ‘Saya halalkan’ – Pengarah Urusan Mydin

SHAH ALAM 21 Dis – Sebuah pasar raya terkemuka, Mydin Mohamed Holdings Sdn Bhd (Mydin) menghalalkan perbuatan individu yang memecah masuk premisnya di taman itu bagi meneruskan kelangsungan hidup akibat musibah banjir.

Menerusi satu kenyataan, Pengarah Urusannya, Datuk Wira Ameer Ali Mydin berkata dalam kejadian banjir Sabtu lalu, cawangan Mydin Mart Sri Muda turut musnah dan mengakibatkan kerugian melebihi jutaan ringgit.

“Saya ingin memberi maklum balas mengenai insiden pecah masuk premis berkenaan yang hangat dibincangkan di media sosial, sejujurnya saya tidak menyokong perbuatan mencuri tersebut.

“Dengan seikhlas hati, saya menghalalkan mereka yang melakukan perbuatan tersebut dengan niat meneruskan kelangsungan hidup akibat bantuan yang tiba lambat dan bukan niat sebaliknya,” katanya.

Sebelum ini, media melaporkan premis berkenaan dipecah masuk untuk mendapatkan bekalan makanan selepas terkandas dalam banjir selama dua hari di taman berkenaan.


Enam terkorban, kapal penumpang karam di Selat Bali, Indonesia

JAKARTA 30 Jun – Sebuah kapal penumpang yang membawa 41 penumpang dan 12 kru kapal, tenggelam dipercayai akibat arus kuat di Selat Bali, Indonesia pada Selasa.

Menurut kenyataan Badan Nasional Pencarian dan Pertolongan Indonesia (Basarnas), dalam kejadian jam 7.12 malam waktu Indonesia Timur itu, kapal KMP Yunice dalam perjalanan dari Pelabuhan Ketapang, Banyuwangi di Jawa Timur, menuju Pelabuhan Gilimanuk.


Bapa dipenjara 36 tahun, 20 sebatan rogol dua anak

Panel tiga hakim terdiri daripada Datuk Seri Kamaludin Md Said, Datuk Azman Abdullah dan Datuk Lim Chong Fong membenarkan rayuan lelaki itu untuk mengurangkan hukuman penjara dan sebatan ke atasnya.

Hakim Kamaludin yang mengetuai panel, mengurangkan tempoh penjara kepada 18 tahun dan mengurangkan bilangan sebatan kepada 10 sebatan bagi setiap pertuduhan.

Lelaki berusia 42 tahun itu sebelum ini dijatuhi hukuman 40 tahun penjara dan 24 sebatan oleh Mahkamah Sesyen Segamat di Johor pada 20 Mei, 2020 selepas beliau mengakui bersalah terhadap dua pertuduhan rogol.

Bapa kepada lima orang anak itu mengaku bersalah merogol anak perempuannya berusia 15 tahun pada pertengahan 2017 dan anak perempuannya berumur 13 tahun pada Januari, 2020.

Mahkamah Sesyen menjatuhkan hukuman penjara 20 tahun dan 12 sebatan bagi setiap pertuduhan dan mengarahkan supaya hukuman itu dijalankan secara berasingan dari tarikh tangkapan 19 Mei, 2020.

Peguam Ameerul Aizat Noor Haslan memohon mahkamah mengurangkan hukuman penjara ke atas anak guamnya itu atas alasan hukuman itu berlebihan. Beliau juga meminta 24 sebatan tersebut dikurangkan.

Timbalan pendakwa raya Fauziah Daud berkata hukuman penjara lelaki itu wajar dijalankan secara berasingan kerana ia melibatkan dua mangsa. – BERNAMA


Replika durian terbesar bantu promosi pelancongan Melaka

BANDA HILIR 7 Ogos – Kewujudan replika durian terbesar negara berhampiran Dataran Sungai Melaka, di sini adalah bertujuan untuk mempromosikan Melaka sebagai hab pelancongan warisan dan kulinari.

Exco Pelancongan, Warisan dan Kebudayaan negeri Datuk Muhammad Jailani Khamis berkata, pembinaan replika itu dapat menyampaikan maklumat kepada pelancong bahawa Melaka juga merupakan destinasi bagi penggemar durian yang boleh merasai keenakan raja buah itu sepanjang tahun.

Ia berikutan wujudnya syarikat pengusaha durian yang mempunyai kilang di Serkam Halal Hab yang mampu menyediakan durian sepanjang tahun, malah turut mengeksportnya ke luar negara.

Bagaimanapun, beliau menegaskan pembinaan replika itu bukanlah bersifat kekal dan tidak akan sesekali menjejaskan kawasan itu sebagai Tapak Warisan Dunia UNESCO, sekali gus menjawab dakwaan yang dibangkitkan Ahli Dewan Undangan Negeri (Adun) Banda Hilir Leng Chau Yen).

“Pelancongan di Melaka bukan sahaja (pelancong) dapat menikmati warisan sejarah di kawasan kota purba Melaka, tetapi juga bakal menikmati durian sambil menghargai peninggalan sejarah negara.

“Nasihat saya, jika tidak dapat menyumbang kepada kebaikan dalam industri pelancongan, janganlah rosakkan usaha kerajaan menambah pendapatan rakyat,” katanya dalam satu kenyataan, hari ini.


KPLB mahu usahawan luar bandar kuasai kemahiran digital

TASEK GELUGOR, 11 September – Kementerian Pembangunan Luar Bandar (KPLB) menyarankan usahawan luar bandar agar melengkapkan diri dengan menguasai kemahiran digital dalam menghadapi persaingan perniagaan yang semakin kompetitif.

Menteri Pembangunan Luar Bandar Datuk Seri Mahdzir Khalid berkata ia berikutan dunia sentiasa mengalami perubahan dan pemacu asas ke arah perubahan adalah tranformasi digital iaitu penggunaan teknologi digital dalam urusan perkhidmatan atau perniagaan.

“Para usahawan digalakkan untuk menghadiri latihan dan program peningkatan kemahiran digital bagi memastikan produk yang dipasarkan dapat menarik perhatian malah beralih kepada pemasaran secara digital kini adalah norma baharu dalam perniagaan.

“Memasarkan produk di media sosial sahaja tanpa strategi dan kemahiran berkemungkinan tidak memberi impak yang berkesan, sebab itu KPLB menyediakan kursus dan bimbingan digital bagi membantu usahawan luar bandar dalam memasar, menambah baik mutu dan kualiti produk untuk memulakan perniagaan dalam talian termasuk menyediakan platform Desa[email protected],” katanya kepada pemberita, di sini, malam tadi.

Beliau ditemui selepas merasmikan Ekspo Usahawan Lembaga Kemajuan Wilayah Pulau Pinang (PERDA) (EXPERT) Tahun 2022 di Dataran Transformasi Usahawan, Midtown PERDA di Kubang Menerong di sini. Turut hadir Pengerusi PERDA Khaliq Mehtab Mohd Ishaq.

Mengulas mengenai EXPERT Tahun 2022, Mahdzir berkata ekspo itu diperkenalkan bertujuan untuk mempromosikan produk keluaran usahawan khususnya usahawan luar bandar Pulau Pinang dan platform tersebut juga memberi ruang menyeluruh  kepada usahawan yang telah menjalankan perniagaan mahu pun menceburi bidang keusahawanan.

Katanya penganjuran EXPERT itu melibatkan 186 penyertaan dengan menyasarkan nilai jualan dan pemerolehan kontrak berjumlah RM1 juta serta kehadiran lebih 40,000 pengunjung sepanjang empat hari program berlangsung dari 8 Sept sehingga hari ini.

“EXPERT kali ini membawa tema ‘Usahawan Luar Bandar Tonggak Ekonomi Negara’ dan ia diperkenalkan berpandukan Teras Strategik 1 dasar Wawasan Kemakmuran Bersama (WKB) 2030 dan teras tersebut menyasarkan Sektor Perusahaan Kecil dan Sederhana (PKS) serta perniagaan mikro menyumbangkan sebanyak 50 peratus kepada Keluaran Dalam Negara Kasar (KDNK) negara menjelang 2030,” katanya.

Beliau berkata EXPERT itu juga antara lain  untuk meningkatkan penyertaan usahawan dalam pelbagai bidang ekonomi dengan menghimpunkan pelbagai sektor dan peringkat dalam satu ekspo bagi memberi peluang kepada pengunjung mendapatkan produk usahawan atau peluang pekerjaan.

“Berdasarkan maklumat daripada PERDA, ketika ini terdapat seramai 1,365 usahawan bimbingan mereka dengan 200 daripadanya telah berjaya mempunyai kilang atau premis sendiri bagi menjalankan perniagaan. Kami harap EXPERT ini dapat melahirkan lebih ramai usahawan berjaya,” katanya.


COVID: 6,982 kes baharu, hari keempat berturut-turut kes lebih 6,000

KUALA LUMPUR 2 Julai – Jumlah kes baharu harian COVID-19 dalam negara terus merekodkan angka melebihi 6,000 untuk empat hari berturut-turut apabila sejumlah 6,982 kes dilapor dalam tempoh 24 jam lalu.

Ketua Pengarah Kesihatan, Tan Sri Dr Noor Hisham Abdullah menerusi perkongsian dalam Twitter memaklumkan dengan kes baharu harian itu menjadikan jumlah kumulatif kes kini berjumlah 765,949.

Selangor kekal mencatat kes harian tertinggi dengan 2,907 kes, diikuti Kuala Lumpur (637); Negeri Sembilan (606); Johor (517); Sarawak (440); Pulau Pinang (351); dan Pahang (329).

Selain itu, Kedah merekodkan 257 kes diikuti Sabah (230); Melaka (202); Perak (182); Labuan (131); Kelantan (129); Terengganu (44); Putrajaya (20); serta tiada kes baharu di Perlis.

Sementara itu, Dr Noor Hisham dalam kenyataan berkata daripada 6,982 kes baharu, tiga adalah kes import dan 6,979 melibatkan penularan dalam negara.

“Kes aktif kini mencatatkan 66,084 manakala jumlah pesakit COVID-19 yang dirawat di unit rawatan rapi (ICU) seramai 905 orang termasuk 443 daripadanya memerlukan alat bantuan pernafasan,” katanya.

Dr Noor Hisham turut memaklumkan 73 kematian direkod hari ini melibatkan 64 warganegara dan sembilan warga asing, menjadikan angka keseluruhan korban akibat wabak itu kini 5,327 orang.

Sementara itu, beliau memaklumkan 17 kluster baharu dikesan hari ini dengan sembilan daripadanya penularan di tempat kerja, lima kluster komuniti dan tiga kluster kumpulan berisiko tinggi.

Kluster tempat kerja direkodkan ialah kluster Damai 16, Jalan By Pass Batu Anam dan Keluli Industri Tiga di Johor; kluster Perdagangan Harmoni Satu, Jalan Besar Teras Jernang dan Tapak Bina Persiaran Institusi di Selangor; kluster Kilometer 85 Mukah (Sarawak); kluster Jalan Masjid India (Kuala Lumpur); dan kluster Jalan Masjid India (Pulau Pinang).

Kluster komuniti pula ialah kluster Kampung Sungai Hilir Perupok dan Kampung Pahi Kuala Krai di Kelantan; kluster Kompleks Fasa Dua (Johor); kluster Sungai Gamong (Sarawak); dan kluster Tanjung Pitas (Sabah).

Bagi kluster kumpulan berisiko tinggi pula adalah kluster Persiaran MARDI dan Jalan Orkid di Selangor serta satu di Johor melibatkan kluster Persiaran Soga.


Penggunaan getah asli sebagai campuran bahan turapan jalan diperluas tahun ini

KUALA LUMPUR 20 Julai – Kerajaan akan memperluaskan penggunaan getah asli latex sebagai bahan tambahan turapan jalan raya di seluruh negara tahun ini, kata Timbalan Menteri Kerja Raya Datuk Eddin Syazlee Shith.

“Pemantaun ke atas prestasi turapan jalan plastik mendapati turapan jalan plastik juga lebih baik berbanding turapan konvensional. (Kajian) mendapati turapan plastik retak selepas 15 bulan berbanding konvensional iaitu (retak) enam bulan,” katanya ketika sesi soal jawab persidangan Dewan Rakyat, hari ini.

Beliau berkata demikian semasa menjawab soalan Mohd Anuar Mohd Tahir  (PH-Temerloh) yang ingin kerajaan menyatakan status terkini penggunaan bahan getah dan plastik sebagai bahan tambahan untuk turapan jalan.


Lelaki melecur dalam insiden kebocoran gas oksigen di HKL

KUALA LUMPUR 13 Jun – Seorang pemandu lori melecur di sebelah tangan kiri dalam insiden kebocoran gas oksigen di Blok Kejuruteraan, Hospital Kuala Lumpur (HKL) di sini petang tadi.

Jurucakap Pusat Gerakan Operasi Jabatan Bomba dan Penyelamat Kuala Lumpur berkata insiden berlaku pada kira-kira 6 petang dan seramai 17 anggota dari Balai Bomba dan Penyelamat (BBP) Titiwangsa serta BBP Jalan Tun Razak dikerah ke lokasi sebaik menerima panggilan.

“Setibanya di lokasi pada 6.13 petang tadi, didapati berlaku kebocoran gas oksigen di luar bangunan blok kejuruteraan HKL dan kepulan asap putih memenuhi lokasi kejadian.

”Punca kejadian dipercayai daripada paip penyambungan daripada lori tangki berkapasiti 7,000 liter yang membawa bekalan gas oksigen telah bocor semasa melakukan kerja-kerja mengisi bekalan gas oksigen ke tangki di HKL,” menurutnya dalam kenyataan malam ini.


Lelaki maut dicekik dalam pergaduhan

IPOH 25 Nov – Seorang lelaki maut dipercayai akibat dicekik semasa bergelut dalam satu pergaduhan di hadapan sebuah warung di Pasar Pagi Flat Ashby, Jalan Asman Shah Sungai Senam di sini pagi tadi.

Ketua Polis Perak Datuk Mior Faridalathrash Wahid berkata kejadian bermula apabila seorang peniaga lelaki berusia 34 tahun mencari Muhammad Noor Faqih Mohamed Ariffin, 29, di gerai berkenaan pada kira-kira pukul 7 pagi kerana dikatakan telah mencuri ‘portable speaker’ miliknya.

Beliau berkata kira-kira dua jam selepas itu berlaku pergelutan antara Muhammad Noor bersama peniaga berkenaan, sebelum pergaduhan disertai dua lagi lelaki berusia 47 dan 60 tahun, yang akhirnya membawa kepada kematian Muhammad Noor.

“Polis menahan ketiga-tiga suspek bagi membantu siasatan dan merampas sebilah pisau lipat di tempat kejadian,” katanya pada sidang media Program Profil Kepolisan Tinggi (HPP) sempena Kempen Pencegahan Jenayah Komersil Tahun 2021 di sebuah pusat membeli belah di sini hari ini.

Katanya si mati juga di katakan agak kurang siuman kerana pada sehari sebelum kejadian dia dilihat menari-nari di hadapan kedai tempat kejadian dan memasang speaker dengan kuat hingga hampir berlaku pergaduhan.

Mior Faridalathrash berkata mayat lelaki itu telah dihantar ke Hospital Raja Permaisuri Bainun di sini untuk dibedah siasat, dan kes disiasat di bawah Seksyen 302 Kanun Keseksaan kerana membunuh.

Sementara itu seorang jiran yang enggan dikenali ketika ditemui di lokasi berkata kejadian berlaku ketika ramai sedang membeli sarapan di kawasan berhampiran kira-kira pukul 9 pagi, dan ramai dilihat cuba meleraikan pergaduhan, namun gagal.- BERNAMA


RMKe-12 kini di peringkat akhir penyiapan

KUALA LUMPUR 9 April. – Rancangan Malaysia Ke-12 (RMKe-12) kini berada di peringkat akhir penyiapan, kata Menteri di Jabatan Perdana Menteri (Ekonomi) Datuk Seri Mustapa Mohamed.

“…ia juga dalam banyak cara telah mempercepat proses pembaharuan ketika kita sedang merangka RMKe-12, yang kini berada di peringkat akhir,” katanya pada ‘A Transformative Leap: MyDigital Insights & Fireside Chat’ anjuran RHB Investment Bank secara maya hari ini.

Isnin lalu beliau berkata kerajaan menerima permohonan peruntukan melibatkan RM900 bilion bagi RMKe-12 daripada jabatan dan agensi kerajaan Persekutuan serta kerajaan negeri.

Bagi 2021 sahaja, sejumlah RM69 bilion telah diperuntukkan, dengan sebahagian besar dana itu disalurkan kepada sektor penjagaan kesihatan, termasuk untuk program vaksinasi COVID-19, katanya.

Beliau berkata memandangkan semua permohonan RMKe-12 datang dari setiap sudut, jadi kerajaan perlu menelitinya secara berhati-hati kerana keutamaan perlu diberikan kepada sektor penjagaan kesihatan.

Menurut laman web RMKe-12 di bawah Unit Perancang Ekonomi, rancangan itu akan dijajarkan dengan inisiatif kemakmuran bersama berasaskan tiga dimensi, iaitu pemerkasaan ekonomi, kemampanan alam sekitar serta kerekayasaan sosial.


Kongsi kandungan lucah catat aduan tertinggi diterima MCMC – Teo

KUALA LUMPUR, 1 Mac – Sebanyak 58 peratus atau 1,631 daripada 2,825 aduan yang diterima serta disiasat oleh Suruhanjaya Komunikasi dan Multimedia (MCMC) berhubung kesalahan menyalahgunakan perkhidmatan komunikasi dan media sosial dalam tempoh 2009 hingga semalam, adalah atas kesalahan menyebar kandungan berunsur lucah.

Timbalan Menteri Komunikasi dan Digital Teo Nie Ching berkata, selain itu aduan menyebar kandungan jelik merekodkan sebanyak 546 kes, diikuti kandungan sumbang (tujuh), kandungan palsu (574) dan baki 74 aduan adalah melibatkan kandungan mengancam dan kandungan sumbang.

“Daripada aduan diterima berkenaan, sebanyak 108 kes masih dalam siasatan, 115 kes telah didakwa di mahkamah, 40 kes dikenakan kompaun dengan nilai keseluruhan RM138,250 dan 84 kes telah dikeluarkan notis amaran.

“Kesemua kes disiasat di bawah Seksyen 233 (1) Akta Komunikasi dan Multimedia 1988 (Akta 588),” katanya pada sesi soal jawab di Dewan Rakyat hari ini bagi menjawab soalan Syahredzan Johan (PH-Bangi) bertanyakan statistik individu disiasat, didakwa dan disabitkan di bawah seksyen itu dalam tempoh berkenaan mengikut tahun dan jenis hantaran.

Bagaimanapun, Teo berkata daripada jumlah aduan tersebut, sebanyak 2,478 kes telah dikenakan status Tiada Tindakan Lanjut (NFA) dan/atau Tiada Kesalahan Dizahirkan (NOD) disebabkan tiada bukti kukuh untuk mengaitkan suspek dengan kesalahan disiasat di bawah seksyen berkenaan.

Menjawab soalan tambahan Muhammad Ismi Mat Taib (PN-Parit) berhubung bentuk kawalan dan pencegahan bagi isu kandungan lucah dan menggangu ketenteraman, Teo berkata penyedia platform media sosial juga membuat tapisan bagi memastikan kandungan yang mempunyai unsur berkenaan tidak dimuat naik.

“Kami juga akan menghubungi penyedia platform untuk pastikan kandungan itu akan dipadamkan selain bekerjasama dengan syarikat telekomunikasi untuk pastikan bahawa kandungan yang sifatnya meragukan tidak dihantar keluar,” katanya.

Misalnya beliau berkata, sebanyak 518 juta khidmat pesanan ringkas meragukan telah disekat bagi tempoh 2021 hingga 2022 kerana bukan sahaja bersifat lucah, tetapi juga mengandungi unsur lain seperti penipuan.


Padah tidak pakai pelitup muka,Tajuddin dikompaun RM1,500

KUALA LUMPUR 9 Jun – Bekas Pengerusi Prasarana Malaysia Berhad (Prasarana) Datuk Seri Tajuddin Abdul Rahman dikompaun RM1,500 kerana gagal memakai pelitup muka ketika mengadakan sidang media berkaitan insiden kemalangan tren Transit Aliran Ringan (LRT) di ibu negara pada 25 Mei lalu.

Ketua Polis Daerah Dang Wangi Asisten Komisioner Mohamad Zainal Abdullah berkata, kompaun dikenakan atas kesalahan itu di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021 seperti disyaratkan dalam Perintah Kawalan Pergerakan (PKP) yang sedang berkuat kuasa.

Mohamad Zainal turut menasihatkan orang ramai supaya terus mematuhi prosedur operasi standard (SOP) yang ditetapkan oleh Majlis Keselamatan Negara (MKN) dalam memerangi wabak COVID-19.

Sebelum ini, polis telah membuka kertas siasatan berhubung tindakan Tajuddin, yang juga Ahli Parlimen Pasir Salak, tidak memakai pelitup muka ketika sidang media tersebut.

Antara yang turut dipanggil bagi memberi keterangan berhubung kes berkenaan di Ibu Pejabat Polis Dang Wangi ialah Ahli Parlimen Muar Syed Saddiq Syed Abdul Rahman berhubung ciapannya di Twitter berkaitan tindakan Tajuddin itu.


Kadar vaksinasi Malaysia lepasi kadar purata per kapita dunia – KJ

Menteri Penyelaras Program Imunisasi COVID-19 Kebangsaan (PICK) itu berkata, dalam tempoh satu bulan yang lalu, program berkenaan menunjukkan kemajuan yang memberangsangkan.

“Vaksinasi harian Malaysia juga kebelakangan ini mencatat jumlah 250,000 suntikan secara konsisten,” katanya kepada media menerusi rakaman video berdurasi tujuh minit 46 saat hari ini.

Khairy yang juga Menteri Sains, Teknologi dan Inovasi berkata, bagi bulan Julai ini, kerajaan mensasarkan kadar purata vaksinasi meningkat kepada angka 300,000 suntikan sehari.

“Sekarang, jumlahnya adalah 18 peratus atau dengan kata lain, jumlah penerima dos pertama meningkat sebanyak 200 peratus pada bulan Jun,” katanya.

“Dengan tercapainya 10 peratus ini nanti, bermakna kita berjaya mencapai salah satu daripada nilai ambang yang ditetapkan di bawah Pelan Pemulihan Negara bagi membolehkan peralihan daripada fasa 1 kepada fasa 2,” katanya.


Saya mohon maaf, pemain keluarga dan kekuatan saya

PAYA RUMPUT 4 Januari – Jurulatih bola tampar yang mencetuskan kontroversi selepas bertindak menampar dua pemain remajanya memohon maaf secara terbuka, lewat petang ini.

Dia ditemui selepas satu perjumpaan khas lewat petang ini yang dihadiri Exco Pembangunan Belia, Sukan dan Badan Bukan Kerajaan (NGO) negeri VP Shanmugam; Ketua Pengarah Majlis Sukan Negara (MSN), Datuk Ahmad Shapawi Ismail; Presiden Persatuan Bola Tampar Malaysia (MAVA), Hean Boon Yeow dan Pengarah Majlis Sukan Negeri (MSN) Melaka, Asri Ninggal.

Menurutnya, dengan keterlanjuran tindakan itu, dirinya bersedia dan reda dengan sebarang tindakan yang akan dikenakan terhadap sejurus siasatan selesai dijalankan kelak.

“Saya sesungguhhnya kesal dengan apa yang berlaku dan saya memohon maaf kepada semua pemain terutamanya kedua pemain yang terbabit serta ibu bapa mereka.

“Saya sedia dan reda dengan segala keputusan yang bakal dikenakan kepada saya selain berharap perkara ini menjadi pengajaran pada diri sendiri,” katanya.

Ujarnya, dirinya bukan sahaja berlapang dada memohon maaf kepada pemain dan keluarga mereka namun juga buat seluruh komuniti bola tampar di negara ini.


Saya teguh menyokong pentadbiran Sulaiman – Muhammad Jailani

AYER KEROH 10 Mei – Keperibadian Ketua Menteri Melaka Datuk Seri Utama Sulaiman Md Ali yang sentiasa merendah diri dan mementingkan kesejahteraan rakyat menjadi faktor utama kepemimpinan beliau perlu diteruskan serta disokong sepenuhnya semua pihak.

EXCO Pelancongan, Kebudayaan dan Warisan negeri, Datuk Muhammad Jailani Khamis berkata, sejak diberi kepercayaan menerajui Melaka, Sulaiman amat cakna dengan masalah rayat khusus ketika berdepan ancaman wabak COVID-19.

Katanya Sulaiman juga aktif menyalurkan bantuan ke setiap Dewan Undangan Negeri (DUN), selain membantu mangsa banjir, peniaga kecil dan golongan B40 di Melaka.

“Saya tidak menolak kemungkinan sekiranya ada pihak yang cuba untuk menggugat kelancaran kepemimpinan Sulaiman ketika ini ia bakal menyebabkan kepercayaan dan sokongan rakyat kepada kerajaan akan terhakis.

“Pendirian saya, kita mesti sokong Sulaiman sebagai Ketua Menteri kerana beliau seorang yang baik. Saya yakin rakyat sangat sayang dan suka kepada beliau,” katanya pada sidang media di Taman Tasik, di sini hari ini.

Muhammad Jailani yang juga Ketua Penerangan UMNO Bahagian Alor Gajah bagaimanapun enggan mengulas lanjut mengenai dakwaan wujud gerakan memaksa Sulaiman untuk menandatangani surat peletakan jawatan.


Lebih 40,000 pengunjung bazar Jalan Hang Tuah berpeluang menang Proton Saga

BANDARAYA MELAKA 22 April – Lebih 40,000 pengunjung telah berbelanja sekurang-kurangnya RM30 di Melaka Grand Ramadan Bazar (Melgrab) Jalan Hang Tuah setakat 19 April lalu.

Ia sekali gus melayakkan mereka mendapatkan kupon cabutan bertuah yang membolehkan mereka berpeluang memenangi sebuah kereta Proton Saga 1.3 AT Premium bernilai hampir RM50,000 menerusi cabutan bertuah.

Penganjur Melgrab Muhammad Fikri Mohd Ali berkata, pihaknya menyasarkan sebanyak 80,000 kupon akan diberikan kepada pengunjung sebelum cabutan dilakukan pada esok malam (23 April).

“Jadi tahun ini saya bersama ‘team’ dan Majlis Bandaraya Melaka Bersejarah (MBMB) komited untuk menaikkan semula bazar ini. Awalnya kami takut juga kerana tahun lepas khemah sahaja penuh tetapi orang tiada.

“Sebab itu kita memperkenalkan cabutan bertuah istimewa sebuah kereta yang mana hanya memerlukan mereka berbelanja sekurang-kurangnya RM30 untuk melayakkan mereka mendapat kupon cabutan bertuah ini.

“Alhamdulillah setakat 19 April jumlah kupon yang diedarkan kepada pengunjung mencecah 40,000, jadi kami sasarkan 80,000 kupon akan diedarkan pada pengunjung,” katanya kepada Melaka Hari Ini.

Katanya, antara yang dilakukan ialah pihaknya menyumbangkan RM10,000, selain meletakkan tabung-tabung sumbangan di sepanjang bazar yang mana kutipannya akan diagihkan kepada madrasah terpilih di negeri ini.


Operasi cari lelaki hilang di laut dihentikan – APMM

KANGAR, 10 Jun – Agensi Penguatkuasaan Maritim Malaysia (APMM) telah menghentikan Operasi Mencari Dan Menyelamat (SAR) seorang lelaki yang dikhuatiri lemas selepas terjatuh dari bot Selasa lepas, di perairan Pantai Kuala Sungai Baru di sini.

Pengarah Zon Maritim Kuala Perlis Komander Maritim Mohd Hashim Mat Zain berkata operasi mencari Bukhari Yusof, 45, penganggur, dihentikan pada pukul 7.30 malam semalam berikutan tiada sebarang petunjuk ditemukan sepanjang tiga hari operasi dilaksanakan.

“Keseluruhan kawasan pencarian melibatkan keluasan 79.96 batu nautika persegi, meliputi perairan Kurung Tengar serta Sungai Baru sehingga Kuala Sanglang, dan operasi melibatkan 67 pertugas termasuk orang awam,” katanya dalam kenyataan hari ini.

Beliau berkata APMM merakamkan penghargaan kepada agensi sahabat yang terlibat dalam operasi seperti anggota polis, pasukan polis marin, bomba, Angkatan Pertahanan Awam (APM) dan penduduk kampung.

Dalam kejadian Selasa lepas, Bukhari dipercayai terjatuh dari bot ketika sedang tidur, semasa dua kru bot berkenaan sedang sibuk menangguk siput di kedudukan tiga batu nautika dari Pantai Kuala Sungai Baru di sini.- BERNAMA


Tajuk-tajuk Utama Akhbar – Khamis, 7 Julai 2022

2 kejadian bunuh berlaku di 2 negeri berasingan selang beberapa jam kelmarin membabitkan penyamun dan anak sendiri hingga 2 wanita bergelar ibu menjadi mangsa. Dalam kejadian di Bera, Pahang, seoarang wanita maut dipercayai dijerut dengan kabel pengecas telefon selepas rumahnya dipecah masuk. Manakala di Melaka , seorang anak lelaki bertindak di luar dugaan apabila menikam ibunya hingga mati. 2 kejadian ini patent dijadikan iktibar kepada masyarakat agar memastikan keselamatan diri dan jiran sentiasa diberi perhatian.

An environmental group wants a commission of inquiry formed to get to the bottom of the Baling floods, which some people have blamed on logging and deforestation. The NGO says the Kedah government should not wash its hands off the deadly incident.

Even as many in Kedah and Penang face water cuts as a result of the devastating Baling floods, experts warn of more rains and floods with the La Nina phenomenon refusing to go away. It is forecast to be here until the end of the year, and could coincide with the north-east monsoon. That could spell some very bad weather.


DUN Rim: Pembersihan Sungai Rim elak banjir kilat

RIM 12 Julai – Ahli Dewan Undangan Negeri (ADUN) Rim, Datuk Khaidhirah Abu Zahar mengarahkan kerja-kerja pembersihan di Sungai Rim dilaksanakan secepat mungkin bagi memastikan perkara tidak diingini khususnya banjir kilat berlaku ketika musim hujan.

“Kerja-kerja pembersihan di Sungai Rim sedang giat dijalankan pada ketika ini. Saya minta proses ini dijalankan dengan cepat disebabkan tidak mahu apa-apa perkara yang tidak diingini berlaku terutama ketika musim hujan.

“Terima kasih kepada semua pihak yang terlibat terutamanya Jabatan Parit dan Saliran (JPS) negeri Melaka dan Jasin dalam kerja pembersihan ini,” katanya menerusi satu hantaran di Facebook rasminya Rabu lalu.

Khaidhiran turut meminta bantuan wakil JPKK dan Penghulu DUN Rim untuk turun ke Simpang Bekoh bagi meninjau keadaan rumah Puan Rahayu yang atapnya terbang ditiup angin kencang.

“Alhamdulillah, saya dikelilingi dan dibantu oleh orang yang hebat hebat di DUN Rim, insha-Allah, saya sudah minta beberapa penambahbaikan untuk dilakukan,” katanya.


Gempa bermagnitud 6.2 gegar tengah Indonesia

Gempa itu melanda 7.43 pagi waktu tempatan, dengan pusat gempa di 112 kilometer (km) barat daya Melonguane, daerah Kepulauan Talaud pada kedalaman 10 km di dasar laut, katanya.


Pelancong ‘check-in’ di hotel-hotel Melaka meningkat sehingga 72 peratus

Perkara itu menunjukkan perkembangan positif sejak pembukaan semula industri pelancongan di negeri ini susulan Perintah Kawalan Pergerakan Pemulihan (PKPP) yang bermula 10 Jun lalu hingga 31 Ogos ini.

Presiden Persatuan Hotel Malaysia (MAH) Melaka, Khairulnizam Kasim berkata, susulan pengecualian cukai yang diumumkan Perdana Menteri, Tan Sri Muhyiddin Yassin pada 5 Jun lalu, sebanyak 76 ahli persatuan MAH Melaka mampu menarik nafas lega dengan kelonggaran diberikan kerajaan untuk pemain industri pelancongan.

Beliau berkata, inisiatif kerajaan itu menyelamatkan industri yang disifatkan kian tenat ekoran daripada orang ramai diarahkan untuk menjalani Perintah Kawalan Pergerakan (PKP) dan Perintah Kawalan Pergerakan Bersyarat (PKPB) sejak Mac lalu.

“Ada yang mencatatkan peningkatan sebanyak 47 peratus dan ada juga yang meningkat sehingga 72 peratus, yang mana ianya perkembangan positif kepada industri pelancongan di Melaka,” katanya ketika dihubungi di sini hari ini.

Khairulnizam yang juga Pengurus Hotel Kings di Ayer Keroh berkata pendaftaran masuk pelawat ke hotel kendaliannya juga meningkat sehingga 32 peratus.

“Segala SOP (prosedur operasi standard) yang ditetapkan MKN (Majlis Keselamatan Negara) dan KKM (Kementerian Kesihatan Malaysia) dipatuhi dengan meminimakan jumlah pelawat di satu-satu lokasi hotel,” katanya.


MDDNM fokus aktiviti kemasyarakatan

AYER KEROH 12 Mac – Majlis Datuk-Datuk Negeri Melaka (MDDNM) berusaha melaksanakan pelbagai aktiviti kemasyarakatan bersama agensi serta Badan Bukan Kerajaan (NGO).

“Kita juga bekerjasama dengan Persatuan Anak-Anak Melaka di Wilayah Persekutuan & Selangor (PERSAKA) untuk meningkatkan jenama Melaka di luar negeri ini.

Beliau berkata demikian ketika berucap pada Majlis Makan Malam Amal dan Pertandingan Golf Amal MDDNM & PERSAKA di sebuah hotel, di sini, semalam.

Majlis itu diserikan dengan kehadiran Yang di-Pertua Negeri, Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali yang ditemani isteri Datin Seri Utama Munira M Yusop.

Pada majlis itu empat memorandum kerjasama telah dimeterai melibatkan MDDNM & PERSAKA, PERSAKA & Dunia Melayu Dunia Islam (DMDI) Putrajaya, MDDNM bersama PERSAKA & Universiti Kebangsaan Malaysia (HUKM) serta MDDNM & Universiti Melaka (UNIMEL).

“Begitu juga kerjasama PERSAKA dengan DMDI Putrajaya, MDDNM akan sentiasa menyokong segala kegiatan bersama yang memberi kebaikan kepada semua pihak,” katanya.

Pada majlis itu MDDNM dan PERSAKA turut memberi penghargaan kepada dua anak kelahiran Melaka yang mengukir nama dan kejayaan di ibu kota menerusi penglibatan dalam bidang masing-masing.


PM umum peruntukan RM1 juta kukuh kerjasama media Malaysia-Indonesia

Perdana Menteri Datuk Seri Ismail Sabri Yaakob berkata, peruntukan itu bertujuan melaksanakan aktiviti-aktiviti dan mengukuh hubungan media Malaysia-Indonesia serta negara-negara jiran lain yang sudah terjalin sekian lama.

“Diharapkan, dengan peruntukan ini, ISWAMI dapat merancang program kerjasama media kedua-dua negara seperti pertukaran wartawan, seminar, forum, bengkel dan webinar yang berupaya meningkatkan ilmu para pengamal media, selain menjadi jambatan dalam isu-isu berkepentingan bersama,” katanya.


Siapa kata ‘durian PKP’ tak laku?

Muhammad Aiman Mohd Nasri, 22, anak jati Kampung Padang, Bukit Lintang, di sini malah menepis dakwaan mengaitkan bakal berlaku lambakan durian hingga menjejaskan peniaga seluruh negara.

Menurutnya, sejak berniaga mulai 11 Jun lalu, jualan duriannya mampu mencecah RM20,000 sehari apabila hampir kesemua 2,000 kilogram durian yang diambil dari Tiang Dua dan Bukit Pasir, Muar habis terjual dalam tempoh tujuh jam berniaga.

Katanya, ia dicapai menerusi berbagai promosi dalam talian ditawarkan selain turut menyediakan khidmat penghantaran kaedah pembayaran tunai ketika serahan (COD) bagi pelanggan yang tinggal jauh.

“Dalam perniagaan kita kena jadi lebih kreatif. Memandangkan kita tahu orang tidak boleh keluar rumah, kita perlu lakukan sesuatu untuk atasi masalah itu dan salah satu contoh adalah menerusi perkhidmatan COD.

“Boleh dikatakan sejak saya memulakan perkhidmatan COD durian, kami menerima tempahan daripada 20 rumah sehari dan paling jauh kami hantar ialah di Paya Rumput dan Malim,” katanya ketika ditemui di gerai jualannya di Bukit Lintang, hari ini.

“Sebelum membuat penghantaran, kami akan belah dahulu durian dan menghantar gambar isi dalam, sekiranya pelanggan berpuas hari, barulah urusan pembelian diteruskan.

“Dengan itu barulah pelanggan akan percaya kepada kita dan mereka diyakini akan terus menjadi pelanggan tetap kita apabila tibanya musim durian tiga kali setiap tahun iaitu pada Mac, Jun dan Disember,” katanya.

Menurutnya lagi, antara jenis durian yang ditawarkan adalah Udang Merah pada harga RM18 sekilogram, Musang King (RM35 sekilogram), Kampung (RM13 sekilogram), IOI (RM20 sekilogram) dan Kahwin (RM16 sekilogram).

Sementara itu, seorang pelanggan yang ditemui Melaka Hari Ini, Siti Aishah Sabtu, 32 mengakui tidak pernah melepaskan peluang membeli durian di gerai milik anak muda itu setiap kali tibanya musim ‘raja buah’ berikutan servisnya yang terbaik dan harga yang munasabah.

“Di sini juga, kita boleh tengok isi di dalam dan kalau isinya tidak cantik, dia akan menukarnya dengan yang lain. Bagi saya memang sangat berpuas hati berbanding di tempat-tempat lain,” katanya.


PM Ismail Sabri adakan lawatan ke Jepun, perkasakan dasar pandang ke timur

TOKYO, 23 Mei – Memperkasakan Dasar Pandang ke Timur serta memperkenalkan konsep Keluarga Malaysia dalam hubungan dua hala Malaysia-Jepun adalah antara intipati yang bakal diketengahkan Perdana Menteri Datuk Seri Ismail Sabri Yaakob ketika mengadakan lawatan kerja rasmi ke Jepun selama enam hari bermula hari ini.

“Ini pertemuan pertama fizikal antara Perdana Menteri Malaysia (Ismail Sabri) dan Jepun (Kishida) ,” kata Kuasa Usaha Sementara Kedutaan Besar Malaysia di Tokyo Nor’ Azam Mohd Idrus mengenai pertemuan dua pemimpin itu yang akan berlangsung pada 27 Mei, kepada media Malaysia di Tokyo pada Isnin.

Ismail Sabri dan Kishida sebelum ini pernah mengadakan Sidang Kemuncak Jepun-Malaysia melalui sidang telefon pada 20 April lepas yang kedua-duanya menyentuh mengenai pelbagai isu serantau dan antarabangsa.

Nor’ Azam  berkata antara intipati yang akan dibincangkan kedua-dua pemimpin dalam pertemuan mereka adalah mengenai hubungan Malaysia-Jepun termasuk kerjasama pandemik COVID-19, pembukaan sempadan dan penubuhan kampus Universiti Tsukuba di Malaysia.

“Lawatan ini juga adalah ketika ulang tahun ke-40 Dasar Pandang ke Timur (DPT) yang telah memberi sumbangan besar dalam pengukuhan hubungan dua hala antara Malaysia dan Jepun,” katanya.

Ia melibatkan Memorandum Kerjasama antara Kerajaan Malaysia dan Kementerian Ekonomi, Perdagangan dan Industri, Jepun mengenai industri pesawat; Memorandum Kerjasama Mengenai Kerangka Asas Bagi Perkongsian Maklumat Untuk Operasi Sewajarnya Sistem Berkaitan Sumber Manusia Asing dengan Status “Pekerja Mahir Tertentu” dan  Memorandum Kerjasama antara Kerajaan Malaysia dan Kementerian Pendidikan, Kebudayaan, Sukan, Sains dan Teknologi Jepun mengenai kerjasama dalam bidang belia dan sukan.

Ketika di ibu negara Jepun itu, Ismail Sabri akan menyampaikan ucaptama di Persidangan ke-27 Nikkei Future of Asia di Tokyo bertemakan “Redefining Asia’s Role in a Divided World” pada 26 Mei.

Nor’ Azam berkata Ismail Sabri dijangka membangkitkan isu-isu termasuk meningkatkan integrasi ekonomi serantau, memperkasakan mekanisme rundingan dan kerjasama, kerjasama dalam menangani perubahan iklim serta berkongsi konsep Keluarga Malaysia dalam ucaptamanya.

“Penyertaan beliau (Ismail Sabri) akan menjadi platform untuk Malaysia berkongsi idea dan pengalaman dalam pelbagai inisiatif untuk menentukan arah tuju rantau Asia pada masa hadapan,” katanya.

Ketika di Tokyo, Ismail Sabri juga akan mengadakan pertemuan dengan tokoh korporat dan ahli perniagaan daripada syarikat terkemuka di Jepun bagi menarik lebih banyak pelaburan langsung asing dan memperkukuhkan hubungan perdagangan antara Malaysia dan Jepun.

Antara tokoh yang akan ditemuinya pada 27 Mei adalah syarikat Jepun yang telah bertapak di Malaysia seperti Mitsui Fudosan, Mitsubishi Power dan Marubeni, dan berpotensi untuk mengembangkan operasi mereka di Malaysia.


MEA mahu julang Esport di bumi Hang Tuah

SEBUT sahaja Counter Strike, DOTA 2, PUBG, Mobile Legends, League of Legends: Wild Rift!, pasti ia menjadi sebutan setiap penggemar, peminat atau pemain sukan elektronik (Esport) seantero dunia, malah turut mendapat perhatian di Melaka dan Malaysia amnya.

Malah, dunia Esport kini semakin berkembang pesat dan disebabkan itu Persatuan Sukan Elektronik Negeri Melaka (MEA) mengorak langkah untuk memartabatkan Esport di Melaka sehingga ke peringkat lebih tinggi.

Presidennya, Muhammad Hamka Mohd Ali berkata, sudah tiba masanya untuk pembangunan Esport di Melaka digerakkan dan disebabkan itu MEA ditubuhkan dalam memastikan segala gerak usaha pembangunan tersebut dapat diterjemahkan bersama kerajaan negeri.

“Kalau kita lihat, dunia Esport ini berkembang setiap masa dan kita tidak boleh menafikan bahawa selain mengkaji ‘gameplay’ permainan, Esport juga boleh menjana pendapatan.

“Bagi mencapai tujuan ini, MEA telah mengenal pasti tiga titik fokus utama yang kami gambarkan sebagai tonggak fokus kami iaitu pembangunan bakat, pembangunan ekosistem sukan elektronik dan pelaksanaan urusan tadbir sukan elektronik yg baik.

“Dengan mengembangkan ketiga-tiga tonggak ini, MEA bertujuan untuk menjadi pemimpin dalam kancah sukan elektronik di peringkat kebangsaan dan global akan datang,” katanya.


RM1 juta martabat seni silat di persada dunia

AYER KEROH 31 Julai – Perdana Menteri Datuk Seri Ismail Sabri Yaakob mengumumkan dana sebayak RM1 juta kepada Persekutuan Silat Kebangsaan Malaysia (Pesaka).

“Syabas saya ucapkan kepada Pesaka atas komitmen dan kesungguhan menganjurkan acara bertaraf dunia dan meletakkan martabat seni silat ke satu tahap lebih tinggi.

“Terima kasih kepada Persekutuan Pencak Silat Antarabangsa (Persilat) yang memberi kepercayaan dan pengiktirafan kepada Malaysia untuk menjadi tuan rumah pada kejohanan kali ini,” katanya.

Beliau berkata demikian ketika berucap pada Majlis Penutup Kejuaraan Pencak Silat Dunia ke-19 Tahun 2022 di Pusat Dagangan Antarabangsa Melaka (MITC) di sini, malam ini.

Hadir sama Ketua Menteri, Datuk Seri Utama Sulaiman Md Ali, Speaker Dewan Undangan Negeri (DUN) Melaka, Datuk Wira Ibrahim Durum; Presiden Federasi Pencak Silat Dunia (Persilat) merangkap Menteri Pertahanan Republik Indonesia, Datuk Seri Prabowo Subianto; Presiden Persekutuan Silat Kebangsaan Malaysia (Pesaka) Datuk Megat Zulkarnain Omardin, barisan Ahli Dewan Undangan Negeri (Adun) serta tetamu lain.

“Malaysia berbangga dan berbesar hati kerana dapat menganjurkan pertandingan sukan bertaraf dunia dan berharap lebih banyak lagi acara sukan berprestij seumpama ini, dapat dianjurkan,” katanya.


Pengadil Malaysia dilantik mengadili aksi final Piala Dunia Bola Sepak Pantai

KUALA LUMPUR 29 Ogos – Kualiti pegawai perlawanan dari Malaysia dilihat menerima pengiktirafan antarabangsa apabila Suhaimi Mat Hassan dilantik sebagai pengadil utama bagi aksi final Piala Dunia Bola Sepak Pantai 2021 di Moscow, Rusia.

Persatuan Bola Sepak Malaysia (FAM) menerusi kenyataan berkata, pengadil berusia 45 tahun itu diberi penghormatan untuk mengadili perlawanan penentuan juara di antara tuan rumah dan Jepun pada 12.30 tengah malam ini (7.30 malam waktu tempatan) di Luzhniki Beach Soccer Arena.

Suhaimi akan dibantu oleh Sofien Benchabane dari Perancis sebagai pengadil kedua, Gionni Matticoli dari Itali (pengadil ketiga), Hany Farouk dari Mesir (penjaga masa) dan Turki Al Salehi dari Oman sebagai pengadil simpanan.

Menurut FAM, Suhaimi antara empat pengadil dari Asia, telah menjadi pengadil utama bagi aksi Belarus menentang El Salvador (Kumpulan C), serta sebagai pengadil kedua aksi Portugal bertemu Senegal (Kumpulan D) dan El Salvador lawan Switzerland (Kumpulan C) sepanjang kejohanan itu berlangsung sejak 19 Ogos.

“Ini kali kelima Suhaimi bertugas di Piala Dunia Bola Sepak Pantai, dan dia mempunyai pengalaman mengadili kejohanan berprestij itu pada 2011 di Itali, 2013 di Tahiti, 2015 di Portugal dan 2019 di Paraguay.

Presiden FAM, Datuk Hamidin Mohd Amin mengucapkan tahniah kepada Suhaimi dan berharap agar beliau dapat menjalankan tugasnya dengan baik dalam mengendalikan aksi final nanti.

“Timbalan Presiden FAM yang juga Pengerusi Jawatankuasa Pengadil FAM, Datuk S. Sivasundaram pula melihat ia sebagai satu pengiktirafan kepada pengadil dari Malaysia dan juga pencapaian terbaik secara peribadi yang mampu meningkatkan lagi profil Suhaimi dalam bidang pengadilan,” menurut kenyataan itu.


Mashaf Al-Quran Braille bantu OKU penglihatan baca kita suci

PUTRAJAYA, 26 April – Mashaf Al-Quran Braille Malaysia (MQBM) diterbitkan untuk kemudahan Orang Kurang Upaya (OKU) penglihatan beragama Islam membaca kitab suci yang menepati ilmu tanda (dhabt) dan kaedah penulisan (rasm) Mashaf Al-Quran Rasm Uthmani.

Menteri di Jabatan Perdana Menteri (Hal Ehwal Agama) Datuk Idris Ahmad berkata MQBM adalah berbeza daripada al-Quran Braille versi lama yang tidak menepati Mashaf Al-Quran Rasm Uthmani dengan perbezaan itu terdapat pada penandaan waqaf (tanda berhenti) dan peralihan juzuk.

“KDN (Kementerian Dalam Negeri) telah meluluskan perakuan betul pruf akhir teks MQBM berdasarkan Akta Percetakan Al-Quran 1986 pada 9 April 2021,” katanya pada sidang media selepas melancarkan MQBM Peringkat Kebangsaan 2022 di sini hari ini.

Idris berkata hak percetakan MQBM diberikan kepada Pertis bagi menerbitkan 1,000 naskah pertama mushaf tersebut untuk diedarkan secara percuma kepada golongan OKU penglihatan di seluruh negara.


Pakej rangsangan, pembukaan semula sektor ekonomi kurangkan impak besar COVID-19 – PM

NEW YORK, 24 Sept – Pelbagai langkah yang diambil oleh kerajaan dalam melaksanakan pakej rangsangan dan pembukaan semula sektor ekonomi secara beransur-ansur telah mengurangkan impak besar daripada krisis pandemik COVID -19 dan menyokong pemulihan semula pertumbuhan ekonomi.

Perdana Menteri Datuk Seri Ismail Sabri Yaakob berkata ekonomi negara terus mengukuh apabila Keluaran Dalam Kasar Negara (KDNK) bagi suku kedua 2022 mencatat pertumbuhan sebanyak 8.9 peratus, lebih tinggi berbanding 5.0 peratus yang dicatat pada suku pertama 2022.

Menurut beliau, pertumbuhan ekonomi Malaysia pada suku kedua adalah tertinggi di ASEAN dan lebih tinggi berbanding beberapa negara maju dan serantau, dan dijangka mampu mencapai sasaran antara 5.3 peratus hingga 6.3 peratus dengan mengambil kira pencapaian separuh pertama 2022 sebanyak 6.9 peratus.

“Ada pelbagai petunjuk peningkatan ekonomi, antaranya jumlah jualan kenderaan. Misalnya, tempahan kereta Perodua Alza adalah sebanyak 30,000 apabila dilancarkan manakala tempoh menunggu kereta Proton X50 adalah enam bulan,” katanya pada majlis makan malam bersama Keluarga Malaysia pada Sabtu yang dihadiri lebih 300 rakyat Malaysia di sini.

Bagi membantu mengurangkan bebanan rakyat yang terkesan dengan kenaikan harga barangan, Ismail Sabri berkata kerajaan memperuntukkan lebih RM80 juta sebagai subsidi.

Perdana Menteri yang berada di bandar raya ini bagi menghadiri Perhimpunan Agung Pertubuhan Bangsa-Bangsa Bersatu (UNGA) ke-77, berkata sewaktu mengambil alih tampuk pemerintahan negara tahun lepas, keutamaan beliau adalah kestabilan politik dan perpaduan antara kaum.

“Ini direalisasikan melalui memorandum persefahaman dengan parti-parti pembangkang….kestabilan politik penting untuk menarik pelaburan asing. Bagi meningkatkan perpaduan dalam kalangan pelbagai kaum di Malaysia, saya perkenalkan Konsep Keluarga Malaysia,” katanya.

Beliau juga menyifatkan rakyat Malaysia di luar negara, termasuk di Amerika Syarikat sebagai ‘Duta Kecil’ negara yang turut mempunyai peranan penting untuk terus melakar imej positif Malaysia di seberang laut.

Perdana Menteri berkata beliau yakin, semangat patriotik Keluarga Malaysia di New York ini tetap tinggi walaupun berada jauh di perantauan. — BERNAMA


Sebahagian daripada peruntukan RM20 juta untuk bantu inap desa terkesan banjir

SEGAMAT, 7 Jan – Kementerian Pelancongan, Seni dan Budaya (MOTAC) akan menggunakan sebahagian daripada peruntukan penerokaan kawasan pelancongan baharu berjumlah RM20 juta untuk membantu inap desa dan kawasan pelancongan yang terjejas akibat banjir baru-baru ini.

Timbalan Ketua Setiausaha (Pengurusan) kementerian berkenaan Norazman Othman berkata peruntukan itu akan disalurkan selepas pengusaha inap desa yang terjejas dikenal pasti.

Beliau berkata setakat ini pihaknya mengenal pasti beberapa kawasan seperti Taman Rekreasi Paya Bakau Sijangkang, Pantai Morib, Pantai Batu Laut dan Dengkil di Selangor serta sebuah inap desa di Janda Baik, Pahang.

“Peruntukan itu untuk menaik taraf dan meneroka kawasan baharu pelancongan, tetapi dalam keadaan banjir ketika ini, kita beri keutamaan kepada tempat pelancongan dan inap desa yang terjejas.

“Di kawasan Johor ini, beberapa kawasan inap desa di Segamat dan Kota Tinggi yang terjejas akibat banjir turut dibantu selepas dikenal pasti,” katanya kepada pemberita selepas menyertai misi bantuan pasca banjir MOTAC di Kampung Spang Loi di sini, hari ini.

Norazman berkata 13,000 sukarelawan yang berdaftar di bawah MOTAC sedang diatur gerak dalam membantu proses pasca banjir ini termasuk kerja-kerja pemulihan dokumen di premis-premis kerajaan yang dinaiki air.

Sementara itu Pegawai Daerah Segamat Ashrin Kamal Hashim berkata keadaan air di daerah itu dijangka mula surut dalam tempoh dua atau tiga hari akan datang susulan keadaan cuaca yang panas sejak empat hari lepas.

“Dengan keadaan cuaca cerah ini, kita harapkan air akan surut. Setakat hari ini, 32 Pusat Pemindahan Sementara (PPS) sudah ditutup manakala 36 PPS masih lagi dibuka melibatkan 2,479 orang mangsa banjir,” katanya.- BERNAMA


Banjir di pantai timur makin buruk, jumlah mangsa terus meningkat

KUALA LUMPUR, 6 Jan – Keadaan banjir di pantai timur bertambah buruk petang ini berikutan hujan lebat dan peningkatan paras air sungai sekali gus menyaksikan peningkatan jumlah mangsa yang dipindahkan ke pusat pemindahan sementara (PPS) di negeri-negeri berkenaan.

Di KELANTAN, situasi banjir semakin memburuk melibatkan lima jajahan dengan jumlah mangsa dipindahkan ke PPS seramai 2,142 orang daripada 567 keluarga setakat petang ini, berbanding 125 mangsa, pagi tadi.

Menurut aplikasi Info Bencana Jabatan Kebajikan Masyarakat (JKM), Jajahan Jeli mencatat jumlah penduduk yang terjejas teruk dengan seramai 1,060 keluarga daripada 296 keluarga ditempatkan di 10 PPS.

Di Kuala Krai, 18 PPS diaktifkan bagi menempatkan 643 mangsa daripada 144 keluarga; Tanah Merah (352 mangsa daripada 98 keluarga di 11 PPS); Gua Musang (54 mangsa daripada 13 keluarga di empat PPS) dan di Pasir Mas membabitkan 33 mangsa daripada 16 keluarga dipindahkan ke dua PPS.

Dalam pada itu, menurut infobanjir.water.gov.my, setakat petang ini enam sungai di negeri ini merekodkan bacaan melepasi paras bahaya (PB) iaitu Sungai Galas di Limau Kasturi, Gua Musang 60.13 meter (m) (PB 59.00 m); Sungai Lebir di Tualang, Kuala Krai 35.58 m (PB 35.00 m); Sungai Kelantan di Kuala Krai 26.65 m (PB 25.00 m); Sungai Kelantan di Kusial, Tanah Merah 16.70 m (PB 16.00 m); Sungai Golok di Jenob 24.24 (PB 23.50 m); dan Sungai Galas di Dabong 39.26 m (PB 38.00 m).

Jabatan Pengairan dan Saliran (JPS) mengeluarkan amaran dijangka berlaku banjir di jajahan Kuala Krai hari ini mulai 12 tengah hari melibatkan lembangan Sungai Galas iaitu di kawasan Pekan Dabong, Pengkalan Bot Kampung Bahagia dan kawasan sekitarnya.

Mulai petang ini juga banjir diramal berlaku melibatkan Sungai Nal, Sungai Durian dan Sungai Pahi di kawasan Kampung Bedal; Kampung Sireh; Taman Warisan; Kampung Kuala Pertang; Kampung Ngagoh; Kampung Pahi dan Kampung Aur Duri; Kampung Guchil; Kampung Jirat; Kampung Gatal; Kampung Batu Mengkebang; Kampung Keroh; Kampung Batu Jong dan kawasan sekitarnya.

Setakat ini, dua jalan utama ditutup kepada semua jenis kenderaan melibatkan Jajahan Jeli iaitu Jalan Jeli-Dabong (Kampung Reka) dengan kenaikan air sedalam satu meter dan Jalan Jeli-Dabong di hadapan Jabatan Pengangkutan Jalan (JPJ) Kuala Balah yang dinaiki air setinggi satu meter.

Situasi sama turut berlaku di TERENGGANU dan Ketua Sekretariat Jawatankuasa Pengurusan Bencana Negeri, Lt Kol (PA) Che Adam A Rahman memaklumkan jumlah mangsa terus meningkat kepada 910 orang setakat 3 petang ini berbanding 267 orang pada 8 pagi tadi.

“Hulu Terengganu daerah terbaharu dilanda banjir susulan hujan lebat berterusan menyebabkan satu PPS dibuka di daerah itu untuk 30 mangsa manakala di Kemaman, mangsa terus meningkat kepada 657 orang di tujuh PPS dan di Dungun, mangsa ialah 223 orang di dua PPS. Ketika ini proses pemindahan penduduk masih berjalan di semua daerah tersebut,” katanya.

Di PAHANG, mangsa banjir di sembilan daerah di negeri ini meningkat kepada 21,779 orang pada sebelah petang berbanding 18,976 orang pada pagi tadi.

Portal Info Bencana Jabatan Kebajikan Masyarakat (JKM) melaporkan setakat 3 petang ini, Daerah Maran mencatat jumlah mangsa tertinggi seramai 5,431 orang diikuti Temerloh (3,647), Kuantan (3,456), Lipis (2,551), Jerantut (2,393), Raub (2,338), Rompin (1,012), Pekan (499) dan Bera (452).

Portal berkenaan turut melaporkan paras air di Sungai Pahang di Daerah Bera, Maran, Kuantan, Lipis, Jerantut, Temerloh telah melepasi tahap bahaya.

Sementara itu, pemegang konsesi Lebuhraya Pantai Timur Fasa 1 (LPT1) ANIH Berhad dalam laman Twitternya memaklumkan laluan di KM113 dan KM115 di Lanchang masih ditutup di kedua-dua hala susulan kenaikan air. Turut ditutup laluan di KM84 melibatkan penutupan antara persimpangan Karak dan Temerloh menghala Kuantan.

Namun, di PERAK, jumlah mangsa banjir membabitkan tiga daerah menurun kepada 493 orang daripada 144 keluarga berbanding 520 orang daripada 152 keluarga di enam PPS setakat 2 petang.

Menurut jurucakap Sekretariat Jawatankuasa Pengurusan Bencana negeri, Daerah Hilir Perak menempatkan paling ramai mangsa banjir ketika ini iaitu 464 orang di empat PPS, Muallim (empat orang) dan Kampar (25 orang), dengan masing-masing di sebuah PPS.

“PPS Dewan Bandaran Gopeng di Kampar telah ditutup sepenuhnya pada 9.30 pagi tadi setelah kediaman mangsa banjir di Kampung Singh surut dan selamat diduduki,” katanya.

Menurut infobanjir.water.gov.my, Sungai Plus di Kampung Lintang, Kuala Kangsar mencecah paras bahaya iaitu 54.93m dan sungai di Kuala Kenderong, Hulu Perak pula melebihi paras amaran iaitu 112.12m.

Pegawai Operasi Unit Pengurusan Bencana Negeri Selangor (UPBN) Muhammad Izzat Haziq Mohd Nazir berkata PPS yang ditutup itu adalah Sekolah Kebangsaan (SK) Rantau Panjang, Kuala Selangor dan Balai Raya Kampung Alah Batu, Hulu Bernam.

Di JOHOR, cuaca yang semakin baik membolehkan lapan PPS ditutup sekali gus menyaksikan hanya 26 PPS masih beroperasi di enam daerah yang terjejas akibat bencana itu.

Pengerusi Jawatankuasa Kesihatan dan Alam Sekitar Johor, R. Vidyananthan berkata berikutan perkembangan terbaharu itu, jumlah mangsa banjir turut menurun kepada 3,182 mangsa daripada 807 keluarga setakat 4 petang ini berbanding 3,566 orang daripada 903 keluarga pada 8 pagi tadi.

Beliau berkata penutupan PPS berkenaan melibatkan SK Sungai Linau, Simpang Renggam dan Dewan Ithnin Maarof (Kluang); SK Bukit Lintang, SK Gembut dan SK Tun Dr Syed Nasir (Kota Tinggi); SK Sri Bulan (Batu Pahat); SK Sawah Datuk (Mersing) dan Balai Raya Kampung Jabi (Segamat).

Katanya Kota Tinggi masih merupakan daerah paling tinggi merekodkan mangsa banjir seramai 1,793 orang daripada 451 keluarga yang ditempatkan di 14 PPS.

Berbanding pagi tadi, ketika ini hanya dua jalan ditutup sepenuhnya di Johor iaitu Jalan Mawai Lama, Kota Tinggi dan Jalan Haji Suhud di Johor Bahru, katanya.- BERNAMA


KKM syor kadar RMT dinaikkan

CYBERJAYA, 22 Julai – Kementerian Kesihatan (KKM) mencadangkan kadar Rancangan Makanan Tambahan (RMT) bagi murid sekolah rendah dinaikkan kepada RM4 di Semenanjung Malaysia dan RM5 di Sabah, Sarawak dan Labuan.

Menteri Kesihatan Khairy Jamaluddin berkata peruntukan Kementerian Pendidikan (KPM) sedia ada bagi RMT iaitu RM2.50 bagi murid di Semenanjung Malaysia dan RM3 di Sabah, Sarawak dan Labuan adalah tidak mencukupi untuk menampung perbelanjaan kos bahan mentah mengikut menu RMT.

“Ia bukan kesalahan KPM (kerana) peruntukan KPM tidak cukup. Ia juga berikutan peningkatan kos harga bahan mentah dan barangan lain dalam negara,” katanya pada sidang media selepas merasmikan Hematogenix Malaysia iaitu makmal penyelidikan klinikal onkologi pusat yang pertama di Malaysia, di sini hari ini.

Menurut Khairy, berdasarkan pemantauan kepatuhan menu program RMT yang dijalankan Bahagian Pemakanan KKM dari Januari hingga Jun lepas, hanya 61 peratus sekolah dipantau mematuhi menu RMT.

Beliau juga berkata KKM akan mencadangkan supaya bantuan RMT terus diberikan kepada kanak-kanak dari kumpulan miskin tegar iaitu seramai 789,902 orang.

Beliau berkata makmal tersebut memberi satu nilai tambah kepada KKM kerana boleh digunakan bagi tujuan diagnostik dan saringan kanser di Malaysia, selain bertujuan menghantar sampel hasil daripada penyelidikan klinikal yang dijalankan di negara ini.

Hematogenix berpusat di Chicago, Amerika Syarikat dan mempunyai tiga cawangan iaitu di United Kingdom, China dan yang terbaharu di Cyberjaya bagi rantau Asia Pasifik meliputi pasaran Jepun, Australia, New Zealand, dan Korea Selatan.


Pendidikan Islam jadi keutamaan – KM

AYER KEROH 15 Jun – Kemajuan dan kualiti pendidikan agama Islam sentiasa menjadi keutamaan Kerajaan Negeri Melaka, kata Ketua Menteri Datuk Seri Ab Rauf Yusoh.

Katanya, sebaik memikul tanggungjawab sebagai Ketua Menteri 31 Mac lalu, antara perkara yang diberikan keutamaan ialah membabitkan kebajikan guru agama Jabatan Agama Islam Melaka (Jaim).

Justeru, katanya, bagi menghargai jasa dan pengorbanan guru-guru Jaim, Kerajaan Negeri meluluskan Cadangan Pelantikan Guru Kafa bagi Sekolah Rendah Agama (SRA) Jaim secara kontrak khas selain penyelarasan elaun perkhidmatan.

“Kesemua 1,422 guru SRA Jaim akan mendapat manfaat, dilantik secara kontrak khas Kerajaan Negeri berkuat kuasa 1 Januari 2023. Mereka juga akan menerima emolumen sekurang-kurangnya RM1,500 berdasarkan kadar gaji minimum ditetapkan Kerajaan Persekutuan.

“Selain itu 505 orang guru SRA Jaim lantikan selepas tahun 2016 akan menerima emolumen secara pukal RM1,500 sebulan, iaitu kenaikan bulanan RM500 berbanding RM1,000 sahaja sebelum ini

“Manakala, 917 orang guru SRA Jaim lantikan sebelum tahun 2016 akan menerima emolumen secara pukal mengikut emolumen akhir yang diterima pada tahun 2023 sekurang-kurangnya RM1,500 sebulan,” katanya.

Beliau berkata demikian ketika berucap merasmikan Majlis Sambutan Hari Guru Jaim Peringkat Negeri Melaka Tahun 2023 di Pusat Dagangan Antarabangsa Melaka (MITC), di sini, hari ini.

Hadir sama, Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman dan Timbalannya Rosli Abdullah; Exco Sains, Teknologi, Inovasi dan Komunikasi Digital negeri, Fairul Nizam Roslan dan Timbalannya Mohd Noor Helmy Abd Halem; Mufti Melaka Datuk Wira Abdul Halim Tawil serta Pengarah Jaim Datuk Che Sukri Che Mat.

Menurutnya, selain guru Kafa SRA Jaim, turut menerima tempias ialah 375 guru Tadika Jaim yang diluluskan kontrak khas melibatkan implikasi kewangan sebanyak RM1.262 juta serta penyelarasan elaun perkhidmatan.

Jelasnya, seramai 314 Guru Tadika Jaim lantikan sebelum tahun 2016 akan menerima imbuhan secara pukal mengikut gaji akhir diterima pada 2023, manakala, 61 pekerja sambilan harian dimansuhkan selepas lantikan secara kontrak khas dilaksanakan dengan bayaran imbuhan secara pukal sebanyak RM1,500 sebulan.

“Saya amat berharap semua guru-guru SRA Jaim dan guru tadika Jaim terus memberikan perkhidmatan cemerlang, mendidik para pelajar Islam Negeri Melaka menjadi insan yang berguna kepada bangsa, agama serta negara,” katanya.


PKRC 2.0 MAEPS tidak seburuk yang ditularkan – Redzuan

GADEK 9 Jan. – Keadaan di Pusat Kuarantin dan Rawatan COVID-19 Berisiko Rendah (PKRC) 2.0 di Taman Ekspo Pertanian Malaysia Serdang (MAEPS), Selangor tetap terurus dan dalam keadaan sempurna.

Sehubungan itu, Menteri di Jabatan Perdana Menteri (Tugas-tugas Khas), Datuk Seri Mohd Redzuan Yusof menafikan dakwaan pihak tertentu kononnya pusat itu menjadi kelam-kabut akibat pesakit positif COVID-19 yang didakwa sudah terlampau ramai.

Sebaliknya, beliau menegaskan masih ada banyak ruang yang mampu memuatkan pesakit positif COVID-19 tetapi tidak bergejala berikutan hanya ada kira-kira 6,000 pesakit sekarang berbanding kemampuan sebenarnya menampung 8,028 pesakit.

Beliau menegaskan, sudah lumrah berlaku apabila tempat yang penuh sesak dengan orang ramai, keadaan akan menjadi kurang teratur tetapi ia tidak mencapai tahap serius seperti yang tular dalam laman sosial kononnya pusat itu menjadi kelam-kabut sekarang.

“MAEPS mampu menampung 8,028 pesakit positif tetapi tidak bergejala dan sudah semestinyalah apabila sudah ramai pesakit, bermacam-macam karenah dalam kalangan mereka,” katanya.

Beliau berkata demikian ketika ditemui selepas menyampaikan pakaian, kasut dan beg sekolah kepada 1,100 murid dari 101 sekolah dalam Parlimen Alor Gajah pada program Kembali ke Sekolah di Balai Raya Ganun, Gadek di sini hari ini.

Sebanyak RM165,000 disediakan bagi membolehkan murid daripada golongan keluarga B40 memperoleh barangan itu pada nilai RM150 seorang, sekali gus meringankan beban ibu bapa menyediakan peralatan persekolahan menjelang sesi persekolahan yang dijadualkan bermula pada 22 Januari ini.

Beliau mengulas keadaan di PKRC berkenaan yang tular dalam laman sosial kononnya keadaan menjadi tidak terurus berikutan kesesakan pesakit yang didakwa terlalu ramai.

Mohd Redzuan menjelaskan, pesakit terbabit harus menyesuaikan diri dengan keadaan di PKRC dan tidak seharusnya menganggap segala-galanya perlu disediakan untuk mereka.

“Contohnya, perut saya mungkin tidak sesuai jika minum air mentah di negeri lain berbanding di Kuala Lumpur dan tidak mungkin saya boleh meminta kerajaan negeri itu menyediakan sistem rawatan air yang khusus untuk saya sahaja,” katanya.

Bagaimanapun, beliau memberi jaminan segala kekurangan di pusat berkenaan akan cuba diatasi Agensi Pengurusan Bencana Negara (NADMA) dari semasa ke semasa dan pesakit diminta memberikan kerjasama bagi memastikan segala urusan berjalan lancar.

Katanya, hanya pesakit positif tetapi tidak bergejala yang ditempatkan di PKRC 2.0 MAEPS manakala yang bergejala atau benar-benar sakit dirawat di hospital.


COVID-19: Hampir 500 kes baharu di Melaka, lebih 10,000 dalam negara

AYER KEROH 6 Feb – Hampir 500 kes baharu COVID-19 di Melaka, hari ini, sekali gus menjadi antara jumlah tertinggi direkodkan dalam tempoh beberapa bulan.